AFTALE

om handel, udvikling og samarbejde mellem Det Europæiske Fællesskab og dets medlemsstater på den ene side og Den Sydafrikanske Republik på den anden side

KONGERIGET BELGIEN

KONGERIGET DANMARK

FORBUNDSREPUBLIKKEN TYSKLAND

DEN HELLENSKE REPUBLIK

KONGERIGET SPANIEN

DEN FRANSKE REPUBLIK

IRLAND

DEN ITALIENSKE REPUBLIK

STORHERTUGDØMMET LUXEMBOURG

KONGERIGET NEDERLANDENE

REPUBLIKKEN ØSTRIG

DEN PORTUGISISKE REPUBLIK

REPUBLIKKEN FINLAND

KONGERIGET SVERIGE

DET FORENEDE KONGERIGE STORBRITANNIEN OG NORDIRLAND,

der er kontraherende parter i traktaten om oprettelse af DET EUROPÆISKE FÆLLESSKAB,

i det følgende benævnt "medlemsstater", og

DET EUROPÆISKE FÆLLESSKAB, i det følgende benævnt "Fællesskabet",

på den ene side, og

DEN SYDAFRIKANSKE REPUBLIK, i det følgende benævnt "Sydafrika",

på den anden side,

i det følgende benævnt "parterne",

SOM HENVISER til betydningen af de bestående venskabs- og samarbejdsforbindelser mellem Fællesskabets medlemsstater og Sydafrika og de fælles værdier, som parterne deler,

SOM TAGER I BETRAGTNING, at Fællesskabets medlemsstater og Sydafrika ønsker yderligere at styrke disse bånd og etablere nære og varige forbindelser på grundlag af gensidighed, partnerskab og fælles udvikling,

SOM ERKENDER det sydafrikanske folks historiske præstationer med afskaffelse af apartheid og opbygning af en ny politisk orden, der er baseret på retsstaten, menneskerettighederne og demokratiet,

SOM ERKENDER Fællesskabets og dets medlemsstaters politiske og finansielle støtte til denne proces for politiske forandringer og omstilling i Sydafrika,

SOM ERINDRER OM parternes stærke tilslutning til principperne i De Forenede Nationers pagt og de demokratiske principper og grundlæggende menneskerettigheder, som de fremgår af verdenserklæringen om menneskerettigheder,

SOM HENVISER TIL samarbejdsaftalen mellem Sydafrika og Det Europæiske Fællesskab, der blev undertegnet den 10. oktober 1994,

SOM MINDER OM, at parterne ønsker at skabe de tættest mulige forbindelser mellem Sydafrika og de lande, der er part i AVS-EF-Lomé-konventionen, som afspejlet i undertegnelsen den 24. april 1997 af protokollen om Sydafrikas tiltrædelse af fjerde AVS-EF-Lomé-konvention, ændret ved aftalen undertegnet den 4. november 1995 på Mauritius,

SOM TAGER HENSYN TIL parternes rettigheder og forpligtelser som medlemmer af Verdenshandelsorganisationen (WTO), til kravet om at bidrage til gennemførelsen af resultaterne af Uruguay-runden og til den indsats, som begge parter allerede har gjort i den henseende,

SOM ERINDRER OM den betydning, parterne tillægger principperne og reglerne for den internationale handel og kravet om, at de anvendes på en åben og ikke-diskriminerende måde,

SOM BEKRÆFTER Fællesskabets og dets medlemsstaters støtte og opbakning af den proces for handelsliberalisering og økonomisk omstrukturering, der er i gang i Sydafrika,

SOM ANERKENDER den sydafrikanske regerings bestræbelser for at sikre det sydafrikanske folks økonomiske og sociale udvikling,

SOM FREMHÆVER den betydning, som både Den Europæiske Union og Sydafrika tillægger en heldig gennemførelse af det sydafrikanske genopbygnings- og udviklingsprogram,

SOM BEKRÆFTER parternes tilsagn om at fremme det regionale samarbejde og den økonomiske integration mellem landene i det sydlige Afrika og anspore til en liberalisering af handelen mellem disse lande,

SOM HOLDER SIG FOR ØJE, at parterne er indstillet på at sikre, at deres gensidige ordninger ikke hæmmer processen for omstrukturering af toldunionen for Det Sydlige Afrika (SACU), som knytter Sydafrika og fire AVS-stater sammen,

SOM FREMHÆVER den betydning, parterne tillægger værdierne og principperne i sluterklæringerne fra den internationale konference i 1994 i Cairo om befolkning og udvikling, fra verdenstopmødet om social udvikling i marts 1995 i København og fra den fjerde verdenskonference om kvinder i 1995 i Beijing,

SOM PÅ NY BEKRÆFTER parternes tilslutning til økonomisk og social udvikling og respekten for arbejdstagernes grundlæggende rettigheder, idet de navnlig vil arbejde for fremme af de relevante konventioner fra Den Internationale Arbejdsorganisation (ILO) om emner som foreningsfrihed, ret til kollektive overenskomstforhandlinger og ikke-diskrimination, afskaffelse af tvangsarbejde og børnearbejde,

SOM ERINDRER OM betydningen af, at der indledes en regelmæssig bilateral og multilateral dialog om emner af fælles interesse,

ER BLEVET ENIGE OM FØLGENDE:

AFSNIT I

ALMINDELIGE MÅL, PRINCIPPER OG POLITISK DIALOG

Artikel 1

Mål

Denne aftales mål er:

a) at skabe en passende ramme for en dialog mellem parterne, som kan fremme nære forbindelser på alle områder, der er omfattet af denne aftale

b) at støtte Sydafrikas bestræbelser for at befæste de økonomiske og sociale grundlag for omstillingsprocessen

c) at fremme det regionale samarbejde og den økonomiske integration i det sydlige Afrika for at bidrage til en harmonisk og bæredygtig økonomisk og social udvikling

d) at fremme udvidelsen og den gensidige liberalisering af samhandelen med varer, tjenesteydelser og kapital

e) at anspore til en gnidningsløs og gradvis integration af Sydafrika i verdensøkonomien

f) at fremme samarbejdet mellem Fællesskabet og Sydafrika inden for deres respektive beføjelser og til gensidig fordel.

Artikel 2

Væsentligt element

Respekten for de demokratiske principper og de grundlæggende menneskerettigheder som omhandlet i verdenserklæringen om menneskerettigheder samt for retsstatsprincipperne danner grundlaget for Fællesskabets og Sydafrikas interne og internationale politik og udgør et væsentligt element i denne aftale.

Parterne bekræfter også deres tilslutning til principperne for god regeringsførelse.

Artikel 3

Ikke-gennemførelse af aftalen

1. Hvis en af parterne finder, at den anden part har tilsidesat en forpligtelse i henhold til denne aftale, kan den træffe passende foranstaltninger.

2. Inden den gør dette, meddeler den inden 30 dage den anden part alle de nødvendige oplysninger til, at der kan foretages en grundig undersøgelse af situationen med henblik på at nå frem til en for parterne acceptabel løsning.

3. I særlig hastende tilfælde kan der træffes passende foranstaltninger uden forudgående konsultation. Sådanne foranstaltninger skal straks meddeles den anden part og gøres til genstand for konsultation, hvis den anden part anmoder derom. Der indkaldes til konsultationer inden 30 dage efter meddelelsen af foranstaltningerne. Hvis der ikke findes nogen tilfredsstillende løsning, kan den berørte part påberåbe sig tvistbilæggelsesproceduren.

4. Parterne er med henblik på den rette fortolkning og anvendelse i praksis af denne aftale enige om, at der ved "særlig hastende tilfælde" i stk. 3 forstås et tilfælde af væsentligt aftalebrud fra en af parternes side. Et væsentligt aftalebrud består i:

i) en fornægtelse af aftalen, som ikke er hjemlet i folkerettens almindelige regler, eller

ii) en krænkelse af det væsentlige element, som er beskrevet i artikel 2.

5. Parterne vedtager, at der ved passende foranstaltninger som omhandlet i stk. 1 i denne artikel, forstås foranstaltninger, der træffes i medfør af folkeretten, og at de foranstaltninger, som medfører færrest forstyrrelser i denne aftales funktion, skal foretrækkes.

Artikel 4

Politisk dialog

1. Der etableres en regelmæssig politisk dialog mellem parterne. Den skal ledsage og konsolidere deres indbyrdes samarbejde og bidrage til at skabe varige solidaritetsforbindelser og nye former for samarbejde.

2. Den politiske dialog og samarbejdet har navnlig til formål:

a) at fremme større gensidig forståelse mellem parterne og større sammenfald i synspunkter

b) at sætte hver af parterne i stand til at tage hensyn til den anden parts stilling og interesser

c) at anspore til støtte af demokratiet, retsstaten og overholdelse af menneskerettighederne

d) at fremme social retfærdighed og hjælpe med til at skabe det nødvendige grundlag for udryddelse af fattigdom og alle former for diskrimination.

3. Den politiske dialog skal omfatte alle emner af fælles interesse for parterne.

4. Den politiske dialog finder sted, når det er nødvendigt, navnlig:

a) på ministerplan

b) på højtstående embedsmandsplan for repræsentanter for Sydafrika på den ene side og for formandskabet for Rådet for Den Europæiske Union og for Kommissionen for De Europæiske Fællesskaber på den anden side

c) under fuldstændig udnyttelse af alle diplomatiske kanaler, herunder regelmæssige orienteringer, konsultationer i tilslutning til internationale møder og kontakter mellem diplomatiske repræsentanter i tredjelande

d) om fornødent ved alle andre midler eller på alle andre niveauer, der aftales mellem parterne, og som kan yde et positivt bidrag til at befæste dialogen og gøre den mere effektiv.

5. Foruden den bilaterale politiske dialog, der er omhandlet i de foregående stykker, udnytter parterne og bidrager aktivt til den regionale politiske dialog mellem Den Europæiske Union og landene i det sydlige Afrika med særligt sigte på at fremme varig fred og stabilitet i regionen.

Parterne deltager også i den politiske dialog inden for de bredere AVS-EU-rammer som omhandlet i de relevante AVS-EU-traktater.

AFSNIT II

HANDEL

DEL A

GENERELT

Artikel 5

Frihandelsområde

1. Fællesskabet og Sydafrika er enige om at oprette et frihandelsområde i overensstemmelse med denne aftales bestemmelser og WTO-reglerne.

2. Frihandelsområdet oprettes over en overgangsperiode, der for Sydafrikas vedkommende varer højst tolv år og for Fællesskabets vedkommende højst ti år fra denne aftales ikrafttræden.

3. Frihandelsområdet omfatter frie varebevægelser i alle sektorer. Denne aftale omfatter også liberalisering af handelen med tjenesteydelser og frie kapitalbevægelser.

Artikel 6

Tarifering af varer

For Fællesskabet anvendes den kombinerede varenomenklatur til tarifering af varer, der importeres fra Sydafrika. For Sydafrika anvendes det harmoniserede system til tarifering af varer, der importeres fra Fællesskabet.

Artikel 7

Basistold

1. For hver vare udgør basistolden, ud fra hvilken de successive nedsættelser, der er fastsat i denne aftale, skal foretages, den told, der faktisk anvendtes på dagen for denne aftales ikrafttræden.

2. Fællesskabet og Sydafrika meddeler hinanden deres respektive basistoldsatser i overensstemmelse med den standstill- og rollback-forpligtelse, som parterne har vedtaget, samt de vedtagne undtagelser fra disse principper som omhandlet i bilag I.

3. I tilfælde, hvor toldafviklingen ikke indledes ved denne aftales ikrafttræden (navnlig for produkter i bilag II, liste 3, 4 og 5, bilag III, liste 2, 3, 4 og 6, bilag IV, liste 3, 4, 7 og 8, bilag V, bilag VI, liste 2, 3 og 5, og bilag VII), er den toldsats, ud fra hvilken de successive nedsættelser, der er fastsat i denne aftale, skal anvendes, enten den basistoldsats, der er omhandlet i denne artikels stk. 1, eller den toldsats, der anvendes erga omnes på begyndelsesdatoen for den relevante toldafviklingsplan, afhængigt af hvilken er den laveste.

Artikel 8

Finanstold

Bestemmelserne vedrørende afskaffelse af importtold finder også anvendelse på finanstold, med undtagelse af ikke-diskriminerende punktafgifter, der opkræves på både importerede og lokalt fremstillede varer, og som er i overensstemmelse med bestemmelserne i artikel 21.

Artikel 9

Afgifter med virkning svarende til told

Fællesskabet og Sydafrika afskaffer i forbindelse med deres respektive import alle afgifter med virkning svarende til importtold ved denne aftales ikrafttræden.

DEL B

INDUSTRIVARER

Artikel 10

Definition

Bestemmelserne i denne del finder anvendelse på varer med oprindelse i Fællesskabet og i Sydafrika med undtagelse af de produkter, der er omfattet af definitionen af landbrugsprodukter i henhold til denne aftale.

Artikel 11

Fællesskabets toldafvikling

1. Gældende importtold i Fællesskabet på andre industrivarer med oprindelse i Sydafrika end dem, der er opført i bilag II, afskaffes ved aftalens ikrafttræden.

2. Gældende importtold i Fællesskabet på varer med oprindelse i Sydafrika, der er opført i bilag II, liste 1, afskaffes gradvis efter følgende tidsplan:

på datoen for denne aftales ikrafttræden nedsættes hver toldsats til 75 % af basistolden

et år efter denne aftales ikrafttræden nedsættes hver toldsats til 50 % af basistolden

to år efter denne aftales ikrafttræden nedsættes hver toldsats til 25 % af basistolden

tre år efter denne aftales ikrafttræden afskaffes den resterende told.

3. Gældende importtold i Fællesskabet på varer med oprindelse i Sydafrika, der er opført i bilag II, liste 2, afskaffes gradvis efter følgende tidsplan:

på datoen for denne aftales ikrafttræden nedsættes hver toldsats til 86 % af basistolden

et år efter denne aftales ikrafttræden nedsættes hver toldsats til 72 % af basistolden

to år efter denne aftales ikrafttræden nedsættes hver toldsats til 57 % af basistolden

tre år efter denne aftales ikrafttræden nedsættes hver toldsats til 43 % af basistolden

fire år efter denne aftales ikrafttræden nedsættes hver toldsats til 28 % af basistolden

fem år efter denne aftales ikrafttræden nedsættes hver toldsats til 14 % af basistolden

seks år efter denne aftales ikrafttræden afskaffes den resterende told.

4. Gældende importtold i Fællesskabet på varer med oprindelse i Sydafrika, der er opført i bilag II, liste 3, afskaffes gradvis efter følgende tidsplan:

tre år efter denne aftales ikrafttræden nedsættes hver toldsats til 75 % af basistolden

fire år efter denne aftales ikrafttræden nedsættes hver toldsats til 50 % af basistolden

fem år efter denne aftales ikrafttræden nedsættes hver toldsats til 25 % af basistolden

seks år efter denne aftales ikrafttræden afskaffes den resterende told.

For en række varer, der er opført på denne liste, påbegyndes toldafviklingen fire år efter denne aftales ikrafttræden. Toldafviklingen for disse varer sker i tre lige store årlige nedsættelser, som skal være gennemført seks år efter denne aftales ikrafttræden.

For en række stålprodukter, der er opført på denne liste, sker toldnedsættelsen på et mestbegunstigelses(MFN)-grundlag, indtil nulsatsen er nået i 2004.

5. Gældende importtold i Fællesskabet på varer med oprindelse i Sydafrika, der er opført i bilag II, liste 4, afskaffes gradvis i løbet af højst ti år efter denne aftales ikrafttræden.

For dele til automobiler, der er opført på denne liste, nedsættes den gældende told med 50 % fra denne aftales ikrafttræden.

Den præcise fællesskabsbasistold og -toldafviklingsplan for varerne på denne liste vil blive fastlagt i andet halvår 2000, efter at begge parter har undersøgt udsigterne for en yderligere liberalisering af den sydafrikanske import af automobiler fra Fællesskabet, der er omhandlet i bilag III, liste 5 og 6, bl.a. i lyset af resultaterne af nybehandlingen af South African Motor Industry Development Programme.

6. Gældende importtold i Fællesskabet på varer med oprindelse i Sydafrika, der er opført i bilag II, liste 5, vil blive taget op til fornyet overvejelse i aftalens femte år med sigte på eventuel afskaffelse.

Artikel 12

Sydafrikas toldafvikling

1. Gældende importtold i Sydafrika på andre industrivarer med oprindelse i Fællesskabet end dem, der er opført i bilag III, afskaffes ved denne aftales ikrafttræden.

2. Gældende importtold i Sydafrika på varer med oprindelse i Fællesskabet, der er opført i bilag III, liste 1, afskaffes gradvis efter følgende tidsplan:

på datoen for denne aftales ikrafttræden nedsættes hver toldsats til 75 % af basistolden

et år efter denne aftales ikrafttræden nedsættes hver toldsats til 50 % af basistolden

to år efter denne aftales ikrafttræden nedsættes hver toldsats til 25 % af basistolden

tre år efter denne aftales ikrafttræden afskaffes den resterende told.

3. Gældende importtold i Sydafrika på varer med oprindelse i Fællesskabet, der er opført i bilag III, liste 2, afskaffes gradvis efter følgende tidsplan:

tre år efter denne aftales ikrafttræden nedsættes hver toldsats til 67 % af basistolden

fire år efter denne aftales ikrafttræden nedsættes hver toldsats til 33 % af basistolden

fem år efter denne aftales ikrafttræden afskaffes den resterende told.

4. Gældende importtold i Sydafrika på varer med oprindelse i Fællesskabet, der er opført i bilag III, liste 3, afskaffes gradvis efter følgende tidsplan:

tre år efter denne aftales ikrafttræden nedsættes hver toldsats til 90 % af basistolden

fire år efter denne aftales ikrafttræden nedsættes hver toldsats til 80 % af basistolden

fem år efter denne aftales ikrafttræden nedsættes hver toldsats til 70 % af basistolden

seks år efter denne aftales ikrafttræden nedsættes hver toldsats til 60 % af basistolden

syv år efter denne aftales ikrafttræden nedsættes hver toldsats til 50 % af basistolden

otte år efter denne aftales ikrafttræden nedsættes hver toldsats til 40 % af basistolden

ni år efter denne aftales ikrafttræden nedsættes hver toldsats til 30 % af basistolden

ti år efter denne aftales ikrafttræden nedsættes hver toldsats til 20 % af basistolden

elleve år efter denne aftales ikrafttræden nedsættes hver toldsats til 10 % af basistolden

tolv år efter denne aftales ikrafttræden afskaffes den resterende told.

5. Gældende importtold i Sydafrika på varer med oprindelse i Fællesskabet, der er opført i bilag III, liste 4, afskaffes gradvis efter følgende tidsplan:

fem år efter denne aftales ikrafttræden nedsættes hver toldsats til 88 % af basistolden

seks år efter denne aftales ikrafttræden nedsættes hver toldsats til 75 % af basistolden

syv år efter denne aftales ikrafttræden nedsættes hver toldsats til 63 % af basistolden

otte år efter denne aftales ikrafttræden nedsættes hver toldsats til 50 % af basistolden

ni år efter denne aftales ikrafttræden nedsættes hver toldsats til 38 % af basistolden

ti år efter denne aftales ikrafttræden nedsættes hver toldsats til 25 % af basistolden

elleve år efter denne aftales ikrafttræden nedsættes hver toldsats til 13 % af basistolden

tolv år efter denne aftales ikrafttræden afskaffes den resterende told.

6. Gældende importtold i Sydafrika på varer med oprindelse i Fællesskabet, der er opført i bilag III, liste 5, afskaffes gradvis efter tidsplanen i dette bilag.

7. Gældende importtold i Sydafrika på varer med oprindelse i Fællesskabet, der er opført i bilag III, liste 6, vil med mellemrum blive taget op til fornyet overvejelse under denne aftales løbetid med sigte på en yderligere handelsliberalisering.

Sydafrika underretter Fællesskabet om resultaterne af nybehandlingen af South African Motor Industry Development Programme. Det forelægger forslag om en yderligere liberalisering af den sydafrikanske import af automobilprodukter fra Fællesskabet, der er opført i bilag III, liste 5 og 6. Parterne vil sammen undersøge disse forslag i andet halvår 2000.

DEL C

LANDBRUGSPRODUKTER

Artikel 13

Definition

Bestemmelserne i denne del finder anvendelse på produkter med oprindelse i Fællesskabet og Sydafrika, som er omfattet af WTO-definitionen af landbrugsprodukter, samt fisk og fiskerivarer (kapitel 3, 1604, 1605 og produkter henhørende under 0511 91 10, 0511 91 90, 1902 20 10 og 2301 20 00 ).

Artikel 14

Fællesskabets toldafvikling

1. Gældende importtold i Fællesskabet på andre landbrugsprodukter med oprindelse i Sydafrika end dem, der er opført i bilag IV, afskaffes ved denne aftales ikrafttræden.

2. Gældende importtold i Fællesskabet på varer med oprindelse i Sydafrika, der er opført i bilag IV, liste 1, afskaffes gradvis efter følgende tidsplan:

på datoen for denne aftales ikrafttræden nedsættes hver toldsats til 75 % af basistolden

et år efter denne aftales ikrafttræden nedsættes hver toldsats til 50 % af basistolden

to år efter denne aftales ikrafttræden nedsættes hver toldsats til 25 % af basistolden

tre år efter denne aftales ikrafttræden afskaffes den resterende told.

3. Gældende importtold i Fællesskabet på produkter med oprindelse i Sydafrika, der er opført i bilag IV, liste 2, afskaffes gradvis efter følgende tidsplan:

på datoen for denne aftales ikrafttræden nedsættes hver toldsats til 91 % af basistolden

et år efter denne aftales ikrafttræden nedsættes hver toldsats til 82 % af basistolden

to år efter denne aftales ikrafttræden nedsættes hver toldsats til 73 % af basistolden

tre år efter denne aftales ikrafttræden nedsættes hver toldsats til 64 % af basistolden

fire år efter denne aftales ikrafttræden nedsættes hver toldsats til 55 % af basistolden

fem år efter denne aftales ikrafttræden nedsættes hver toldsats til 45 % af basistolden

seks år efter denne aftales ikrafttræden nedsættes hver toldsats til 36 % af basistolden

syv år efter denne aftales ikrafttræden nedsættes hver toldsats til 27 % af basistolden

otte år efter denne aftales ikrafttræden nedsættes hver toldsats til 18 % af basistolden

ni år efter denne aftales ikrafttræden nedsættes hver toldsats til 9 % af basistolden

ti år efter denne aftales ikrafttræden afskaffes den resterende told.

4. Gældende importtold i Fællesskabet på varer med oprindelse i Sydafrika, der er opført i bilag IV, liste 3, afskaffes gradvis efter følgende tidsplan:

tre år efter denne aftales ikrafttræden nedsættes hver toldsats til 87 % af basistolden

fire år efter denne aftales ikrafttræden nedsættes hver toldsats til 75 % af basistolden

fem år efter denne aftales ikrafttræden nedsættes hver toldsats til 62 % af basistolden

seks år efter denne aftales ikrafttræden nedsættes hver toldsats til 50 % af basistolden

syv år efter denne aftales ikrafttræden nedsættes hver toldsats til 37 % af basistolden

otte år efter denne aftales ikrafttræden nedsættes hver toldsats til 25 % af basistolden

ni år efter denne aftales ikrafttræden nedsættes hver toldsats til 12 % af basistolden

ti år efter denne aftales ikrafttræden afskaffes den resterende told.

For visse varer, der er omhandlet i dette bilag, anvendes et toldfrit kontingent i overensstemmelse med de deri nævnte betingelser fra denne aftales ikrafttræden indtil afslutningen af den gradvise toldnedsættelse for disse varer.

5. Gældende importtold i Fællesskabet på varer med oprindelse i Sydafrika, der er opført i bilag IV, liste 4, afskaffes gradvis efter følgende tidsplan:

fem år efter denne aftales ikrafttræden nedsættes hver told- og afgiftssats til 83 % af basistolden

seks år efter denne aftales ikrafttræden nedsættes hver told- og afgiftssats til 67 % af basistolden

syv år efter denne aftales ikrafttræden nedsættes hver told- og afgiftssats til 50 % af basistolden

otte år efter denne aftales ikrafttræden nedsættes hver told- og afgiftssats til 33 % af basistolden

ni år efter denne aftales ikrafttræden nedsættes hver told- og afgiftssats til 17 % af basistolden

ti år efter denne aftales ikrafttræden afskaffes den resterende told.

For visse varer, der er omhandlet i dette bilag, anvendes et toldfrit kontingent i overensstemmelse med de deri nævnte betingelser fra denne aftales ikrafttræden indtil afslutningen af den gradvise toldnedsættelse for disse varer.

6. Gældende importtold i Fællesskabet på forarbejdede landbrugsprodukter med oprindelse i Sydafrika er opført i bilag IV, liste 5, og anvendes på de deri angivne betingelser.

Samarbejdsrådet kan træffe beslutning om

a) en udvidelse af listen over forarbejdede landbrugsprodukter henhørende under bilag IV, liste 5, og

b) nedsættelse af tolden på forarbejdede landbrugsprodukter. En sådan toldnedsættelse kan finde sted, når tolden på basisprodukter i handelen mellem Fællesskabet og Sydafrika nedsættes, eller når der foretages nedsættelse som følge af gensidige indrømmelser vedrørende forarbejdede landbrugsprodukter.

7. Den nedsatte importtold i Fællesskabet på visse landbrugsprodukter med oprindelse i Sydafrika er opført i bilag IV, liste 6, og anvendes fra denne aftales ikrafttræden på de deri angivne betingelser.

8. Gældende importtold i Fællesskabet på varer med oprindelse i Sydafrika, der er opført i bilag IV, liste 7, vil med mellemrum blive taget op til fornyet overvejelse i denne aftales løbetid på grundlag af udviklingen i den fælles landbrugspolitik.

9. Toldindrømmelserne for produkter, der er opført i bilag IV, liste 8, finder ikke anvendelse, da disse produkter er omfattet af beskyttede fællesskabsbetegnelser.

10. Toldindrømmelserne ved import i Fællesskabet af varer med oprindelse i Sydafrika, der er opført i bilag V, anvendes i overensstemmelse med de deri angivne betingelser.

Artikel 15

Sydafrikas toldafvikling

1. Gældende importtold i Sydafrika på andre landbrugsprodukter med oprindelse i Fællesskabet end dem, der er opført i bilag VI, afskaffes ved denne aftales ikrafttræden.

2. Gældende importtold i Sydafrika på varer med oprindelse i Fællesskabet, der er opført i bilag VI, liste 1, afskaffes gradvis efter følgende tidsplan:

på datoen for denne aftales ikrafttræden nedsættes hver toldsats til 75 % af basistolden

et år efter denne aftales ikrafttræden nedsættes hver toldsats til 50 % af basistolden

to år efter denne aftales ikrafttræden nedsættes hver toldsats til 25 % af basistolden

tre år efter denne aftales ikrafttræden afskaffes den resterende told.

3. Gældende importtold i Sydafrika på varer med oprindelse i Fællesskabet, der er opført i bilag VI, liste 2, afskaffes gradvis efter følgende tidsplan:

tre år efter denne aftales ikrafttræden nedsættes hver toldsats til 67 % af basistolden

fire år efter denne aftales ikrafttræden nedsættes hver toldsats til 33 % af basistolden

fem år efter denne aftales ikrafttræden afskaffes den resterende told.

4. Gældende importtold i Sydafrika på varer med oprindelse i Fællesskabet, der er opført i bilag VI, liste 3, afskaffes gradvis efter følgende tidsplan:

fem år efter denne aftales ikrafttræden nedsættes hver toldsats til 88 % af basistolden

seks år efter denne aftales ikrafttræden nedsættes hver toldsats til 75 % af basistolden

syv år efter denne aftales ikrafttræden nedsættes hver toldsats til 63 % af basistolden

otte år efter denne aftales ikrafttræden nedsættes hver toldsats til 50 % af basistolden

ni år efter denne aftales ikrafttræden nedsættes hver toldsats til 38 % af basistolden

ti år efter denne aftales ikrafttræden nedsættes hver toldsats til 25 % af basistolden

elleve år efter denne aftales ikrafttræden nedsættes hver toldsats til 13 % af basistolden

tolv år efter denne aftales ikrafttræden afskaffes den resterende told.

For visse varer, der er omhandlet i dette bilag, anvendes et toldfrit kontingent på de deri angivne betingelser fra denne aftales ikrafttræden indtil afslutningen af den gradvise toldnedsættelse for disse varer.

5. Gældende importtold i Sydafrika på varer med oprindelse i Fællesskabet, der er opført i bilag VI, liste 4, tages under denne aftales løbetid med mellemrum op til fornyet overvejelse.

6. Gældende importtold i Sydafrika på varer med oprindelse i Fællesskabet, der er opført i bilag VII, afskaffes gradvis side om side med Fællesskabets afskaffelse af tolden i henhold til de tilsvarende toldpositioner.

Artikel 16

Landbrugsbeskyttelsesklausul

Hvis importen af produkter med oprindelse i en af parterne i betragtning af landbrugsmarkedernes særlige følsomhed forvolder eller truer med at forvolde alvorlig forstyrrelse af den anden parts markeder, undersøger Samarbejdsrådet uanset andre bestemmelser i denne aftale, navnlig artikel 24, straks sagen for at finde en passende løsning. Indtil Samarbejdsrådet har truffet sin afgørelse, kan den berørte part, såfremt ekstraordinære omstændigheder kræver et omgående indgreb, træffe midlertidige foranstaltninger for at begrænse eller afhjælpe forstyrrelsen. Den berørte part skal i valget af sådanne midlertidige foranstaltninger tage hensyn til begge parters interesser.

Artikel 17

Sydafrikas fremskyndede toldafvikling

1. Fællesskabet vil, hvis Sydafrika anmoder derom, overveje forslag om en fremskyndet tidsplan for afskaffelse af tolden på import i Sydafrika af landbrugsprodukter i forbindelse med afskaffelse af alle eksportrestitutioner ved eksport til Sydafrika for samme varer med oprindelse i Fællesskabet.

2. Hvis Fællesskabet imødekommer denne anmodning, vil de nye tidsplaner for afskaffelse af told og afskaffelse af eksportrestitutioner finde anvendelse samtidig på et tidspunkt, som aftales af parterne.

3. Hvis Fællesskabet ikke er indforstået, vil bestemmelserne i denne aftale om afskaffelse af told fortsat gælde.

Artikel 18

Revisionsklausul

Senest fem år efter denne aftales ikrafttræden overvejer Fællesskabet og Sydafrika yderligere skridt til liberalisering af deres samhandel. Med sigte herpå foretages der en fornyet behandling af navnlig, men ikke blot, tolden på varerne i bilag II, liste 5, bilag III, liste 5 og 6, bilag IV, liste 5, 6 og 7, bilag V, liste 1, 2, 3 og 4, bilag VI, liste 4 og 5, og bilag VII.

AFSNIT III

HANDELSANLIGGENDER

AFDELING A

FÆLLES BESTEMMELSER

Artikel 19

Foranstaltninger ved grænsen

1. Kvantitative restriktioner ved import eller eksport og foranstaltninger med tilsvarende virkning på handelen mellem Sydafrika og Fællesskabet afskaffes ved denne aftales ikrafttræden.

2. Der må ikke indføres nye kvantitative restriktioner ved import eller eksport eller foranstaltninger med tilsvarende virkning på handelen mellem Fællesskabet og Sydafrika.

3. Der må ikke indføres ny told ved import eller eksport eller afgifter med tilsvarende virkning, og told og afgifter, der allerede anvendes, må ikke forhøjes i handelen mellem Fællesskabet og Sydafrika fra denne aftales ikrafttræden.

Artikel 20

Landbrugspolitik

1. Parterne kan med regelmæssige mellemrum afholde konsultationer i Samarbejdsrådet om strategi og praktiske bestemmelser for deres respektive landbrugspolitikker.

2. Hvis en af parterne i forbindelse med deres respektive landbrugspolitikker skønner det nødvendigt at ændre de ordninger, der er nedfældet i denne aftale, underretter den Samarbejdsrådet, som træffer afgørelse om den ønskede ændring.

3. Hvis Fællesskabet eller Sydafrika i medfør af stk. 2 ændrer ordningerne i denne aftale, foretager det tilpasninger, som skal godkendes af Samarbejdsrådet, således at indrømmelserne for import med oprindelse i den anden part holdes på samme niveau som det, der er fastsat i denne aftale.

Artikel 21

Fiskale foranstaltninger

1. Parterne afholder sig fra enhver foranstaltning eller praksis af intern fiskal art, som direkte eller indirekte bevirker en forskelsbehandling mellem varer fra den ene part og varer med oprindelse på den anden parts område.

2. Til varer, der eksporteres til en af parternes område, må der ikke ydes intern afgiftsgodtgørelse, der er højere end den afgift, som direkte eller indirekte er pålagt dem.

Artikel 22

Toldunioner og frihandelsområder

1. Denne aftale er ikke til hinder for opretholdelsen eller oprettelsen af toldunioner, frihandelsområder eller andre ordninger mellem hver af parterne og tredjelande, for så vidt de ikke ændrer de rettigheder og forpligtelser, der er fastlagt ved denne aftale.

2. Der finder i Samarbejdsrådet konsultationer sted mellem Fællesskabet og Sydafrika om aftaler om oprettelse eller tilpasning af toldunioner eller frihandelsområder og om fornødent om andre vigtige spørgsmål vedrørende deres respektive handelspolitik over for tredjelande. I tilfælde af, at et tredjeland tiltræder Den Europæiske Union, skal der i særdeleshed afholdes sådanne konsultationer for at sikre, at der tages hensyn til Fællesskabets og Sydafrikas gensidige interesser.

Artikel 23

Antidumping- og udligningsforanstaltninger

1. Intet i denne aftale er til hinder for, at hver af parterne træffer antidumping- eller udligningsforanstaltninger i overensstemmelse med artikel VI i GATT 1994, aftalen om anvendelse af artikel VI i GATT 1994 og aftalen om subsidier og udligningsforanstaltninger, der er knyttet som bilag til Marrakesh-overenskomsten om oprettelse af Verdenshandelsorganisationen.

2. Inden der indføres endelig antidumping- eller udligningstold på varer, der importeres fra Sydafrika, kan parterne overveje muligheden af en konstruktiv løsning af problemet som omhandlet i aftalen om anvendelse af artikel VI i GATT 1994 og aftalen om subsidier og udligningsforanstaltninger.

Artikel 24

Beskyttelsesklausul

1. Når en vare importeres i så store mængder og på sådanne vilkår, at der forvoldes eller opstår trussel om væsentlig skade for indenlandske producenter af samme eller direkte konkurrerende varer på en af parternes område, kan Fællesskabet eller Sydafrika, alt efter hvilken af parterne der er berørt, træffe passende foranstaltninger på de betingelser, der er fastsat i WTO-aftalen om beskyttelsesforanstaltninger eller i WTO-aftalen om landbrug, der er knyttet til Marrakesh-overenskomsten om oprettelse af WTO, og efter procedurerne i artikel 26.

2. Når en vare importeres i så store mængder og på sådanne vilkår, at der forvoldes eller opstår trussel om en alvorlig forringelse af den økonomiske situation i regioner i Den Europæiske Unions yderste periferi, kan Den Europæiske Union, efter at have undersøgt alternative muligheder, ekstraordinært træffe tilsyns- eller beskyttelsesforanstaltninger, der er begrænset til den eller de berørte regioner, efter procedurerne i artikel 26.

3. Når en vare importeres i sådanne mængder og på sådanne vilkår, at der forvoldes eller opstår trussel om en alvorlig forringelse af den økonomiske situation i en eller flere af de andre medlemmer af Toldunionen for Det Sydlige Afrika, kan Sydafrika på anmodning af det eller de berørte lande, efter at have undersøgt alternative muligheder, ekstraordinært træffe tilsyns- eller beskyttelsesforanstaltninger efter procedurerne i artikel 26.

Artikel 25

Midlertidige beskyttelsesforanstaltninger

1. Uanset bestemmelserne i artikel 24 kan Sydafrika træffe ekstraordinære tidsbegrænsede foranstaltninger, der afviger fra bestemmelserne i artikel 12 og 15, i form af forhøjet told eller genindførelse af told.

2. Disse foranstaltninger må kun berøre nyoprettede industrier eller sektorer, der udsættes for alvorlige vanskeligheder som følge af øget import med oprindelse i Fællesskabet på grund af den toldnedsættelse, der er omhandlet i artikel 12 og 15, særlig når disse vanskeligheder forårsager større sociale problemer.

3. Den importtold i Sydafrika på varer med oprindelse i Fællesskabet, som indføres ved disse foranstaltninger, må ikke overstige basistolden eller den anvendte MFN-told eller 20 % ad valorem, alt efter hvilken der er lavest, og den skal indeholde et præferenceelement for varer med oprindelse i Fællesskabet. Den samlede værdi af al import af varer, der er underkastet disse foranstaltninger, må ikke overstige 10 % af den samlede import af industrivarer fra Fællesskabet i det seneste år, for hvilket der foreligger statistikker.

4. Disse foranstaltninger må højst anvendes i en periode på fire år. De skal bortfalde senest ved udløbet af den maksimale overgangsperiode på tolv år. Disse tidsfrister kan ekstraordinært forlænges ved afgørelse truffet af Samarbejdsrådet.

5. Der må ikke træffes sådanne foranstaltninger for en vare, hvis der er forløbet over tre år siden afskaffelsen af al told og alle kvantitative restriktioner eller afgifter eller foranstaltninger med tilsvarende virkning for nævnte vare.

6. Sydafrika underretter Samarbejdsrådet om, hvilke ekstraordinære foranstaltninger det agter at træffe, og på anmodning af Fællesskabet afholdes der konsultationer, inden de bringes i anvendelse, for at der kan findes en tilfredsstillende løsning. Sydafrikas underretning skal omfatte en vejledende tidsplan for indførelsen og den efterfølgende afskaffelse af tolden.

7. Hvis der ikke inden 30 dage efter underretningen opnås enighed om de planlagte foranstaltninger, der er omhandlet i stk. 6, kan Sydafrika træffe passende foranstaltninger for at afhjælpe problemet og skal forelægge Samarbejdsrådet den endelige tidsplan for afskaffelsen af den told, der er indført i medfør af denne artikel. Tidsplanen skal omfatte en gradvis afvikling af tolden i lige store årlige rater, der skal påbegyndes senest et år efter indførelsen. Samarbejdsrådet kan vedtage en anden tidsplan.

Artikel 26

Beskyttelsesprocedure

1. Skulle Fællesskabet eller Sydafrika indføre en tilsynsordning i forbindelse med de vanskeligheder, der er omtalt i artikel 24, med det formål hurtigt at fremskaffe oplysninger om tendenserne i handelsstrømmene, underretter den pågældende part den anden part derom og indleder på anmodning konsultationer.

2. Fællesskabet eller Sydafrika forelægger i de tilfælde, der er omhandlet i artikel 24, inden de træffer de deri omhandlede foranstaltninger, eller i tilfælde, hvor denne artikels stk. 5, litra b), finder anvendelse, så snart som muligt Samarbejdsrådet alle relevante oplysninger, så der kan findes en for begge parter acceptabel løsning.

3. De foranstaltninger, der medfører færrest forstyrrelser i denne aftales funktion, skal foretrækkes, og de skal begrænses til, hvad der er strengt nødvendigt for at hindre eller afhjælpe alvorlig skade og lette en tilpasning.

4. Beskyttelsesforanstaltningerne meddeles straks Samarbejdsrådet og gøres til genstand for periodisk konsultation i dette organ, navnlig med henblik på at fastlægge en tidsplan for deres ophævelse, så snart omstændighederne tillader det.

5. Med henblik på gennemførelsen af ovenstående stykker gælder følgende bestemmelser:

a) Med hensyn til artikel 24 indbringes vanskeligheder, der opstår som følge af den i nævnte artikel omhandlede situation, til undersøgelse i Samarbejdsrådet, som kan træffe enhver beslutning, der er nødvendig for at bringe sådanne vanskeligheder til ophør. Hvis Samarbejdsrådet eller den eksporterende part ikke har truffet nogen beslutning, som kan bringe vanskelighederne til ophør, eller der ikke er fundet nogen tilfredsstillende løsning inden 30 dage efter, at sagen blev bragt op, kan den importerende part træffe passende foranstaltninger til at afhjælpe problemet. Der kan træffes sådanne foranstaltninger for en periode på højst tre år, og de skal være degressive på en sådan måde, at de er afskaffet senest ved udgangen af denne periode.

b) Hvor ekstraordinære omstændigheder, som kræver en øjeblikkelig indgriben, umuliggør forudgående information eller undersøgelse, kan Fællesskabet eller Sydafrika, alt efter hvem der er berørt, i de situationer, der er omtalt i artikel 24, straks træffe forebyggende foranstaltninger for at afhjælpe situationen og skal straks underrette den anden part herom.

Artikel 27

Undtagelser

Denne aftale er ikke til hinder for sådanne forbud eller restriktioner vedrørende import, eksport, varer i transit eller handel med brugte varer, som er begrundet i hensynet til den offentlige sædelighed, den offentlige orden eller den offentlige sikkerhed, beskyttelse af menneskers og dyrs liv og sundhed, beskyttelse af planter, beskyttelse af nationale skatte af kunstnerisk, historisk eller arkæologisk værdi eller beskyttelse af intellektuel, industriel og kommerciel ejendomsret eller bestemmelser vedrørende guld og sølv. Disse forbud eller restriktioner må dog hverken udgøre et middel til vilkårlig eller uberettiget forskelsbehandling, hvor samme betingelser gør sig gældende, eller en skjult begrænsning af samhandelen mellem parterne.

Artikel 28

Oprindelsesregler

Oprindelsesreglerne med henblik på anvendelsen af toldpræferencerne i denne aftale findes i protokol 1.

AFDELING B

ETABLERINGSRET OG UDVEKSLING AF TJENESTEYDELSER

Artikel 29

Bekræftelse af GATS-forpligtelserne

1. Parterne fremhæver i erkendelse af tjenesteydelsers voksende betydning for udviklingen af deres økonomier betydningen af en streng overholdelse af den almindelige overenskomst om handel med tjenesteydelser (GATS), navnlig princippet om mestbegunstigelsesbehandling, og de dertil hørende protokoller med tilknyttede tilsagn.

2. Mestbegunstigelsesbehandlingen gælder i overensstemmelse med GATS ikke for:

a) fordele, som hver af parterne har indrømmet i henhold til bestemmelserne i en aftale som defineret i artikel V i GATS eller til foranstaltninger, der er truffet på grundlag af en sådan aftale

b) andre fordele, som er indrømmet i henhold til listen over mestbegunstigelsesundtagelserne, som hver af parterne har knyttet som bilag til GATS.

3. Parterne bekræfter på ny deres respektive tilsagn, der er knyttet som bilag til fjerde protokol til GATS om basistelekommunikation og femte protokol om finansielle tjenesteydelser.

Artikel 30

Yderligere liberalisering af udvekslingen af tjenesteydelser

1. Parterne bestræber sig på at udvide aftalens anvendelsesområde med sigte på en yderligere liberalisering af deres samhandel med tjenesteydelser. Foretages der en sådan udvidelse, skal liberaliseringen bevirke, at så godt som al forskelsbehandling mellem parterne i de omfattede servicesektorer undgås eller afskaffes, og den skal omfatte alle leveringsformer, herunder levering af en tjenesteydelse:

a) fra den ene parts område til den anden parts område

b) på den ene parts område til den anden parts forbruger af tjenesteydelsen

c) fra en tjenesteleverandør fra den ene part gennem kommerciel tilstedeværelse på den anden parts område

d) fra en tjenesteleverandør fra den ene part gennem fysiske personers tilstedeværelse på den anden parts område.

2. De nødvendige henstillinger fra Samarbejdsrådet skal bidrage til realisering af målet i stk. 1.

3. Ved udformningen af disse henstillinger tager Samarbejdsrådet hensyn til de erfaringer, som hver af parterne har indhøstet i forbindelse med indfrielsen af deres forpligtelser i henhold til GATS, med særlig henvisning til artikel V i almindelighed og i særdeleshed til nævnte artikels stk. 3, litra a), som vedrører udviklingslandes deltagelse i liberaliseringsaftaler.

4. Det i stk. 1 omhandlede mål gøres til genstand for en første undersøgelse i Samarbejdsrådet senest fem år efter aftalens ikrafttræden.

Artikel 31

Søtransport

1. Parterne drager omsorg for effektivt at anvende princippet om uhindret adgang til det internationale søtransportmarked og den internationale samfærdsel ad søvejen med udgangspunkt i redelig konkurrence på et kommercielt grundlag.

2. Parterne vedtager at yde hinandens statsborgere og skibe, der er indregistreret på den anden parts område, en behandling, der ikke er mindre gunstig end mestbegunstigelsesbehandlingen, for så vidt angår transport af gods eller passagerer eller begge dele, adgang til havne, benyttelse af infrastruktur og søfartshjælpetjenester i disse havne og dermed forbundne gebyrer og afgifter, toldfaciliteter og tildeling af liggepladser og laste- og lossefaciliteter på grundlag af redelig konkurrence og på et kommercielt grundlag.

3. Parterne vedtager at gøre sig overvejelser over søtransport, herunder intermodale transportformer, inden for rammerne af artikel 30, uden at dette berører nationalitetsrestriktioner eller aftaler, som hver af parterne har indgået, og som er gældende på det tidspunkt, og som er forenelige med parternes rettigheder og forpligtelser i henhold til GATS-overenskomsten.

AFDELING C

LØBENDE BETALINGER OG KAPITALBEVÆGELSER

Artikel 32

Løbende betalinger

1. Parterne forpligter sig til at tillade alle betalinger i forbindelse med løbende transaktioner mellem valutaindlændinge i Fællesskabet og Sydafrika i frit konvertibel valuta, jf. dog bestemmelserne i artikel 34.

2. Sydafrika kan træffe de nødvendige foranstaltninger for at sikre, at bestemmelserne i stk. 1 om liberalisering af de løbende betalinger ikke benyttes af dets valutaindlændinge til uautoriseret kapitaludstrømning.

Artikel 33

Kapitalbevægelser

1. Hvad angår transaktioner på betalingsbalancens kapitalpost drager Fællesskabet og Sydafrika fra aftalens ikrafttræden omsorg for, at kapital med berøring til direkte investeringer i Sydafrika, som foretages af selskaber, der er stiftet i overensstemmelse med gældende lovgivning, kan bevæge sig frit, og at sådanne investeringer og eventuelt overskud kan afvikles og hjemtages.

2. Parterne konsulterer hinanden med henblik på at lette og med tiden nå en fuldstændig liberalisering af kapitalbevægelserne mellem Fællesskabet og Sydafrika.

Artikel 34

Betalingsbalancevanskeligheder

Hvis en eller flere af Fællesskabets medlemsstater eller Sydafrika befinder sig i alvorlige betalingsbalancevanskeligheder eller ser en trussel herom, kan Fællesskabet eller Sydafrika, alt efter hvem der er berørt, i overensstemmelse med betingelserne i den almindelige overenskomst om told og udenrigshandel og artikel VIII og XIV i Den Internationale Valutafonds statutter indføre restriktioner for løbende transaktioner, som skal være af begrænset varighed og ikke må gå ud over, hvad der er nødvendigt for at afhjælpe betalingsbalancesituationen. Fællesskabet henholdsvis Sydafrika underretter straks den anden part herom og forelægger så snart som muligt en tidsplan for ophævelsen af de pågældende foranstaltninger.

AFDELING D

KONKURRENCEPOLITIK

Artikel 35

Definition

Følgende er uforeneligt med denne aftales rette funktion, i det omfang det kan påvirke handelen mellem Fællesskabet og Sydafrika:

a) aftaler og samordnet praksis mellem horisontalt forbundne virksomheder, vedtagelser inden for sammenslutninger af virksomheder og aftaler mellem vertikalt forbundne virksomheder, som har til følge i væsentlig grad at hindre eller mindske konkurrencen på Fællesskabets eller Sydafrikas område, medmindre virksomhederne kan godtgøre, at de konkurrencebegrænsende virkninger udlignes af konkurrencefremmende

b) en eller flere virksomheders misbrug af en dominerende markedsstilling på Fællesskabets eller Sydafrikas område eller en væsentlig del heraf.

Artikel 36

Gennemførelse

Hvis en af parterne ved denne aftales ikrafttræden endnu ikke har vedtaget den nødvendige lovgivning eller de nødvendige administrative bestemmelser til gennemførelsen af artikel 35 inden for deres jurisdiktion, skal dette ske inden for en periode på tre år.

Artikel 37

Passende foranstaltninger

Hvis Fællesskabet eller Sydafrika finder, at en given praksis på dets hjemmemarked er uforenelig med bestemmelserne i artikel 35, og

a) den ikke er behandlet på passende måde i de gennemførelsesbestemmelser, der er omhandlet i artikel 35, eller

b) hvis der ikke findes sådanne regler, og hvis en sådan praksis forvolder eller truer med at forvolde alvorlig skade for den anden parts interesser eller materiel skade for dens indenlandske industri, også serviceindustrien,

kan den pågældende part træffe passende foranstaltninger, som er forenelige med dens egen lovgivning, efter konsultation i Samarbejdsrådet eller efter 30 arbejdsdage efter, at sagen er indbragt til konsultation. Foranstaltningerne skal tilgodese den berørte konkurrencemyndigheds beføjelser.

Artikel 38

Comitas gentium

1. Parterne vedtager, at i alle tilfælde, hvor Kommissionen eller den sydafrikanske konkurrencemyndighed har grund til at antage, at der forekommer konkurrencefordrejende praksis som defineret i artikel 35 på den anden myndigheds område, som i væsentlig grad påvirker parternes vigtige interesser, kan den pågældende myndighed anmode den anden parts konkurrencemyndighed om at træffe passende afhjælpende foranstaltninger baseret på denne myndigheds konkurrenceregler.

2. En sådan anmodning må på ingen måde berøre foranstaltninger i henhold til ansøgermyndighedens konkurrencelovgivning, som anses for at være nødvendige, og må på ingen måde hæmme den ansøgte myndigheds beslutningsbeføjelser eller dens uafhængighed.

3. Uden at dette berører den ansøgte myndigheds funktioner, rettigheder, forpligtelser eller uafhængighed, skal den overveje og omhyggeligt undersøge de synspunkter og den dokumentation, der fremlægges af den ansøgende myndighed, og navnlig være opmærksom på de pågældende aktiviteters konkurrencebegrænsende karakter, den eller de berørte virksomheder og de påståede skadelige virkninger for den anden parts vigtige interesser.

4. Hvis Kommissionen eller Sydafrikas konkurrencemyndighed beslutter at foretage en undersøgelse eller agter at træffe forholdsregler, som kan få væsentlige virkninger for den anden part, skal parterne på anmodning af en af dem afholde konsultationer og bestræbe sig på at finde en gensidigt acceptabel løsning på baggrund af deres respektive vigtige interesser under behørig hensyntagen til hinandens lovgivning og suverænitet, de respektive konkurrencemyndigheders uafhængighed og i venskabelig forståelse.

Artikel 39

Faglig bistand

Fællesskabet yder Sydafrika faglig bistand til omstrukturering af den sydafrikanske konkurrencelovgivning og -politik, som bl.a. kan omfatte:

a) udveksling af eksperter

b) afholdelse af seminarer

c) uddannelsesaktiviteter.

Artikel 40

Information

Parterne udveksler information under hensyntagen til kravet om beskyttelse af forretningshemmeligheder og om tavshedspligt.

AFDELING E

OFFENTLIG STØTTE

Artikel 41

Offentlig støtte

1. Offentlig støtte til visse virksomheder eller til produktion af visse varer, som fordrejer eller truer med at fordreje konkurrencen, og som ikke støtter målet for nogen af parternes offentlige interesser, er uforenelig med denne aftales rette funktion, i det omfang den påvirker handelen mellem Fællesskabet og Sydafrika.

2. Parterne er enige om, at det er i deres interesse at sikre, at offentlig støtte ydes på en redelig, retfærdig og gennemskuelig måde.

Artikel 42

Afhjælpende foranstaltninger

1. Hvis Fællesskabet eller Sydafrika skønner, at en given praksis er uforenelig med bestemmelserne i artikel 41, og at denne praksis forvolder eller truer med at forvolde alvorlig skade for den anden parts interesser eller materiel skade på dens indenlandske industri, og at problemet ikke kan løses på grundlag af de bestående regler og procedurer, vedtager parterne, at der skal afholdes konsultationer med henblik på at finde en for begge parter tilfredsstillende løsning. Sådanne konsultationer berører ikke parternes rettigheder og forpligtelser i henhold til deres respektive lovgivning og internationale forpligtelser.

2. Hver af parterne kan opfordre Samarbejdsrådet til under sådanne konsultationer at undersøge, hvilke offentlige interesser hos parterne der berettiger ydelse af offentlig støtte som omhandlet i artikel 41.

Artikel 43

Gennemsigtighed

Hver af parterne skal sikre gennemsigtighed på området offentlig støtte. Hvis en af parterne anmoder derom, skal den anden part navnlig fremlægge oplysninger om støtteordninger, om enkelttilfælde af offentlig støtte eller om det samlede beløb, der er ydet som støtte, og støttens fordeling. Informationsudvekslingen mellem parterne sker under overholdelse af parternes lovgivning om forretningshemmelighed og tavshedspligt.

Artikel 44

Fornyet undersøgelse

1. Hvis der ikke findes regler eller procedurer for gennemførelse af artikel 41, finder bestemmelserne i artikel VI og XVI i den almindelige overenskomst om told og udenrigshandel 1994 og WTO-aftalen om subsidier og udligningsforanstaltninger anvendelse på offentlig støtte eller subsidier.

2. Samarbejdsrådet undersøger med regelmæssige mellemrum, hvilke fremskridt der er gjort på disse områder. Det skal navnlig fortsætte med at udvikle samarbejdet om og forståelsen af de foranstaltninger, som hver af parterne træffer med henblik på artikel 41.

AFDELING F

ANDRE HANDELSRELATEREDE BESTEMMELSER

Artikel 45

Offentlige indkøb

1. Parterne er enige om at samarbejde for at sikre, at der gælder redelige, retfærdige og gennemskuelige betingelser for adgangen til parternes indkøbskontrakter.

2. Samarbejdsrådet gennemgår regelmæssigt fremskridtene på dette område.

Artikel 46

Intellektuel ejendomsret

1. Parterne sikrer en passende og effektiv beskyttelse af intellektuelle ejendomsrettigheder i overensstemmelse med de højeste internationale standarder. Parterne anvender WTO-aftalen om handelsrelaterede intellektuelle ejendomsrettigheder (TRIPs) af 1. januar 1996 og forpligter sig til om fornødent at forbedre den beskyttelse, der er fastlagt i nævnte aftale.

2. Hvis der i forbindelse med beskyttelsen af intellektuel ejendomsret opstår problemer, som berører handelsvilkårene, skal der efter anmodning fra en part omgående afholdes konsultationer med henblik på at nå frem til gensidigt tilfredsstillende løsninger.

3. Fællesskabet bekræfter den betydning, det tillægger forpligtelserne i henhold til:

a) Protokollen til Madrid-arrangementet om international registrering af varemærker (Madrid 1989)

b) Den internationale konvention om beskyttelse af udøvende kunstnere, fremstillere af fonogrammer samt radio- og fjernsynsforetagender (Rom 1961)

c) Patentsamarbejdstraktaten (Washington 1979, som ændret i 1984)

4. Sydafrika er indstillet på positivt at overveje en tiltrædelse af de multilaterale konventioner, der er henvist til i stk. 3, uden at dette dog berører forpligtelserne i henhold til WTO-aftalen om handelsrelaterede intellektuelle ejendomsrettigheder (TRIPs).

5. Parterne bekræfter den betydning, de tillægger følgende instrumenter:

a) Nice-arrangementet vedrørende international klassificering af varer og tjenesteydelser til brug ved registrering af varemærker (Genève 1977, som ændret i 1979)

b) Bernerkonventionen til værn for litterære og kunstneriske værker (Paris-akten 1971)

c) Den internationale konvention om beskyttelse af plantenyheder (UPOV) (Genève-akten 1978)

d) Budapest-traktaten om international anerkendelse af deponering af mikroorganismer med henblik på patentprocedurer (1977, som ændret i 1980)

e) Pariserkonventionen om beskyttelse af industriel ejendomsret (Stockholm-akten, som ændret i 1979) (WIPO)

f) WIPO's traktat om ophavsret, 1996.

6. For at lette gennemførelsen af denne artikel kan Fællesskabet efter anmodning og på vilkår og betingelser, der fastlægges efter fælles aftale, yde faglig bistand til Sydafrika, bl.a. til forberedelsen af love og forskrifter vedrørende beskyttelse og håndhævelse af intellektuelle ejendomsrettigheder, forholdsregler mod misbrug af sådanne rettigheder, etablering og styrkelse af indenlandske kontorer og andre organer, der er involveret i håndhævelse og beskyttelse, herunder undervisning af personale.

7. Parterne er enige om, at intellektuel ejendomsret, for så vidt angår denne aftale, især omfatter ophavsret, herunder ophavsret til edb-programmer og beslægtede rettigheder, brugsmodeller, patenter, herunder bioteknologiske opfindelser, industrielle mønstre, geografiske betegnelser, herunder oprindelsesbetegnelser, varemærker og servicemærker, integrerede kredsløbs topografi samt beskyttelse mod illoyal konkurrence som omhandlet i artikel 10a i Pariserkonventionen til beskyttelse af industriel ejendomsret og beskyttelse af fortrolig information om knowhow.

Artikel 47

Standardisering og overensstemmelsesvurdering

Parterne samarbejder på områderne standardisering, godkendelse, certificering, metrologi og kvalitetssikring med henblik på at mindske forskellene mellem parterne på disse områder, fjerne de tekniske handelshindringer og lette den bilaterale handel. Samarbejdet omfatter:

a) foranstaltninger i overensstemmelse med bestemmelserne i WTO-aftalen om tekniske handelshindringer (TBT) for at fremme anvendelsen af internationale tekniske forskrifter, standarder og overensstemmelsesvurderingsprocedurer, herunder sektorspecifikke foranstaltninger

b) udvikling af aftaler om gensidig anerkendelse af overensstemmelsesvurdering på områder af fælles økonomisk interesse

c) samarbejde på området kvalitetsstyring og -sikring i udvalgte sektorer, der er betydningsfulde for Sydafrika

d) fremme af faglig bistand til initiativer til opbygning af den sydafrikanske kapacitet på områderne godkendelse, metrologi og standardisering

e) udvikling af praktiske forbindelser mellem sydafrikanske og europæiske standardiserings-, godkendelses- og certificeringsorganisationer.

Artikel 48

Told

1. Parterne fremmer og letter samarbejdet mellem deres toldtjenester for at sikre, at bestemmelserne om handel overholdes, og for at garantere en loyal handel. Samarbejdet skal bl.a. give anledning til udveksling af information og uddannelsesordninger.

2. Uden at dette berører andre former for samarbejde, som er omhandlet i denne aftale, navnlig i artikel 90, yder de kontraherende parters administrative myndigheder hinanden gensidig bistand i overensstemmelse med bestemmelserne i protokol 2 til denne aftale.

Artikel 49

Statistikker

Parterne er enige om at samarbejde på dette område. Samarbejdet skal især tage sigte på at opnå en harmonisering af statistiske metoder og praksis, således at data vedrørende handelen med varer og tjenesteydelser og generelt alle de områder, der er omfattet af denne aftale, og som er egnede til statistisk behandling, kan bearbejdes på et gensidigt anerkendt grundlag.

AFSNIT IV

ØKONOMISK SAMARBEJDE

Artikel 50

Indledning

Parterne har aftalt at udvikle og fremme samarbejdet om økonomiske og industrielle spørgsmål til gensidig fordel og i hele den sydafrikanske regions interesse ved at diversificere og styrke deres økonomiske forbindelser, fremme en bæredygtig økonomisk udvikling, støtte modeller for regionalt økonomisk samarbejde, fremme samarbejdet mellem små og mellemstore virksomheder, beskytte og forbedre miljøet, fremme økonomisk indflydelse af de historisk set ugunstigt stillede grupper, herunder kvinderne, og beskytte og fremme arbejdstagernes rettigheder og de fagforeningsmæssige rettigheder.

Artikel 51

Industri

Formålet med samarbejdet på dette område er at lette omstruktureringen og moderniseringen af den sydafrikanske industri, styrke dens konkurrenceevne og vækst og skabe gunstige vilkår for et gensidigt fordelagtigt samarbejde mellem Sydafrikas og Fællesskabets industri.

Samarbejdet tager bl.a. sigte på:

a) at tilskynde til samarbejde mellem parternes økonomiske aktører (selskaber, fagfolk, branche- eller erhvervsorganisationer, arbejdsmarkedsorganisationer osv.)

b) at støtte de bestræbelser, der udfoldes af Sydafrikas offentlige og private sektorer med henblik på at omstrukturere og modernisere industrien, på vilkår, der sikrer miljøbeskyttelse, bæredygtig udvikling og økonomisk indflydelse

c) at bidrage til at skabe et klima, som fremmer private initiativer, med henblik på at stimulere og diversificere produktionen til hjemmemarkedet og eksportmarkederne

d) at tilskynde til en bedre udnyttelse af Sydafrikas menneskelige ressourcer og industripotentiale, bl.a. ved at forbedre mulighederne for finansiering gennem kredit og investeringer og ved at støtte industriel innovation, overførsel af teknologi, uddannelse, forskning og teknologisk udvikling.

Artikel 52

Fremme og beskyttelse af investeringer

Samarbejdet mellem parterne tager sigte på at skabe et klima, som fremmer og letter gensidigt fordelagtige indenlandske og udenlandske investeringer, navnlig gennem en forbedring af vilkårene for beskyttelse af investeringer, fremme af investeringer, overførsel af kapital og udveksling af information om investeringsmuligheder.

Samarbejdet har bl.a. til formål at lette og anspore:

a) en eventuel indgåelse af aftaler mellem medlemsstaterne og Sydafrika om fremme og beskyttelse af investeringer

b) en eventuel indgåelse af aftaler mellem medlemsstaterne og Sydafrika om undgåelse af dobbeltbeskatning

c) udveksling af information om investeringsmuligheder

d) bestræbelser med henblik på at opnå, at procedurerne og den administrative praksis på investeringsområdet harmoniseres og forenkles

e) støtte gennem hensigtsmæssige instrumenter til fremme og ansporing af investeringer i Sydafrika og i den sydafrikanske region.

Artikel 53

Udvikling af handelen

1. Parterne forpligter sig til at udvikle, diversificere og forøge deres indbyrdes samhandel og forbedre den sydafrikanske produktions konkurrenceevne på hjemmemarkedet og de regionale og internationale markeder.

2. Samarbejdet om udvikling af handelen koncentreres navnlig om følgende:

a) udarbejdelse af hensigtsmæssige handelsudviklingsstrategier og tilvejebringelse af handelsvilkår, der er gunstige for konkurrenceevnen

b) opbygning af kapacitet og udvikling af menneskelige ressourcer og faglige kvalifikationer inden for handel og dertil knyttede tjenesteydelser, både i den offentlige og i den private sektor, herunder styrkelse af arbejdskraften

c) udveksling af information om markedsbehovene

d) overførsel af knowhow og teknologi gennem investeringer og joint ventures

e) udvikling af den private sektor, herunder navnlig små og mellemstore virksomheder, som beskæftiger sig med handel

f) oprettelse, tilpasning og styrkelse af organisationer, der er beskæftiget med udvikling af handel og dertil knyttede tjenesteydelser

g) regionalt samarbejde med henblik på udvikling af handel og handelsrelaterede infrastrukturer og tjenesteydelser i det sydlige Afrika.

Artikel 54

Mikrovirksomheder og små og mellemstore virksomheder

Parterne søger at udvikle og styrke mikrovirksomheder (MV) og små og mellemstore virksomheder (SMV) i Sydafrika samt fremme samarbejdet mellem SMV i Fællesskabet og i Sydafrika og den sydafrikanske region på en sådan måde, at der tages hensyn til ligestilling mellem kønnene. Parterne skal bl.a.:

a) hvis det er relevant, samarbejde om at skabe lovgivningsmæssige, administrative, institutionelle, tekniske, beskatningsmæssige og finansielle rammer, der gør det muligt at oprette og udvide MV og SMV

b) yde den fornødne bistand til MV og SMV, uanset disses juridiske status, på områder som finansiering, uddannelse, teknologi og markedsføring

c) yde bistand til selskaber, organisationer, beslutningstagere og organer, der leverer de i litra b) omhandlede tjenesteydelser, gennem faglig støtte, informationsudveksling og opbygning af kapacitet

d) etablere og fremme hensigtsmæssige kontakter mellem aktører i den private sektor i Sydafrika, det sydlige Afrika og Fællesskabet med henblik på at forbedre informationsstrømmen (vedrørende udformning og gennemførelse af strategier, forretningstendenser og -muligheder, etablering af netværk, joint ventures og formidling af knowhow).

Artikel 55

Informationssamfund - telekommunikation og informationsteknologi

1. Parterne er enige om at samarbejde inden for informations- og kommunikationsteknologi (IKT), som de anser for at være nøglesektorer i det moderne samfund og af vital betydning for den økonomiske og sociale udvikling og for udviklingen af et informationssamfund. Kommunikation omfatter i denne forbindelse postvæsen, radio- og tv-spredning, telekommunikation og informationsteknologier. Formålet med samarbejdet er:

a) at sikre Sydafrikas offentlige og private organer bedre adgang til kommunikationsmidler, elektronik og informationsteknologier gennem støtte til udvikling af infrastrukturnet, menneskelige ressourcer og hensigtsmæssige informationssamfundspolitikker i Sydafrika

b) at støtte samarbejdet på dette område mellem landene i den sydafrikanske region, især i forbindelse med satellitteknologi

c) at tage fat på udfordringerne i forbindelse med globalisering, nye teknologier og institutionel og sektoriel omstrukturering og afhjælpe de mangler, der er ved at opstå inden for grundlæggende informationstjenester og avancerede tjenester.

2. Samarbejdet skal bl.a. omfatte:

a) dialog om forskellige aspekter af informationssamfundet, herunder forskriftsmæssige aspekter og kommunikationspolitik

b) udveksling af information og eventuel faglig bistand med hensyn til forskrifter, standardisering, overensstemmelsesprøvning og certificering vedrørende informations- og kommunikationsteknologier samt brug af frekvenser

c) udbredelse af nye informations- og kommunikationsteknologier og udvikling af nye faciliteter, især med hensyn til indbyrdes forbindelser mellem netværk og driftskompatibilitet mellem applikationer

d) ansporing til og gennemførelse af fælles forskning og teknologisk udvikling for projekter vedrørende nye teknologier med tilknytning til informationssamfundet

e) adgang for sydafrikanske organisationer til Fællesskabets projekter eller programmer på grundlag af de ordninger, der gælder for de pågældende forskellige områder, og adgang for fællesskabsorganisationer til tiltag, der er iværksat af Sydafrika, på samme betingelser.

Artikel 56

Postsamarbejde

Samarbejdet på dette område omfatter:

a) udveksling af information og dialog om postspørgsmål, bl.a. vedrørende regionale og internationale aktiviteter, forskriftsmæssige aspekter og strategibeslutninger

b) faglig bistand vedrørende forskrifter, driftsmæssige standarder og udvikling af menneskelige ressourcer

c) fremme og gennemførelse af fælles projekter, herunder forskning, vedrørende den teknologiske udvikling i denne sektor.

Artikel 57

Energi

1. Samarbejdet på dette område sigter mod:

a) at forbedre de sydafrikanske borgeres adgang til økonomisk overkommelige, pålidelige og bæredygtige energikilder

b) at omorganisere og modernisere produktion, distribution og forbrug af energi, således at der kan leveres passende tjenesteydelser på optimale vilkår med hensyn til økonomisk effektivitet, social udvikling og miljømæssigt acceptable forhold

c) støtte til samarbejdet mellem landene i den sydafrikanske region med henblik på lokalt at udnytte de disponible energikilder effektivt og miljøvenligt.

2. Samarbejdet tager specifikt sigte på:

a) at støtte udviklingen af hensigtsmæssige energipolitikker og -infrastrukturer i Sydafrika

b) at diversificere energiforsyningerne i Sydafrika

c) at forbedre energiforsyningsværkernes produktionsstandarder i teknisk, økonomisk og finansiel henseende, navnlig i sektorerne for elektricitet og flydende brændstoffer

d) at lette opbygningen af lokal ekspertisekapacitet, navnlig gennem almen og faglig uddannelse

e) at udvikle nye og vedvarende energiformer og støtte infrastrukturen, især med henblik på energiforsyningen til landdistrikter

f) at gøre energiudnyttelsen mere rationel, navnlig ved at forbedre energisystemernes effektivitet

g) at fremme overførsel og brug af miljøvenlige teknologier

h) at fremme det regionale energisamarbejde i det sydlige Afrika.

Artikel 58

Minedrift og mineraler

1. Formålet med samarbejdet på dette område er bl.a.:

a) at støtte og fremme strategier, som øger sundheds- og sikkerhedsstandarderne i mineindustrien og forbedrer arbejdsvilkårene

b) at tilvejebringe oplysninger om mineralressourcer og geovidenskabelig information til brug for investeringer i prospektering og minedrift. Der bør som led i samarbejdet også etableres et gensidigt fordelagtigt klima, der tiltrækker investeringer til sektoren, herunder også til SMV (og til tidligere dårligt stillede lokalsamfund)

c) at støtte politikker, der sikrer, at minedrift finder sted under behørig hensyntagen til miljø og bæredygtig udvikling, idet der også tages hensyn til landets særlige forhold og minedriftens art

d) at samarbejde om forskning og udvikling inden for minedrifts- og mineralteknologi.

2. Samarbejdet vil omfatte sydafrikanske aktiviteter, der iværksættes inden for rammerne af Southern African Development Community's (SADC) koordinationsenhed for minedrift.

Artikel 59

Transport

1. Formålet med samarbejdet på dette område er:

a) at sikre Sydafrikas borgere bedre adgang til økonomisk overkommelige, sikre og pålidelige transportmidler og lette varestrømmen i landet gennem støtte til udvikling af intermodale infrastrukturnet og transportsystemer, der er økonomisk og miljømæssigt bæredygtige

b) at støtte samarbejdet mellem landene i den sydafrikanske region med henblik på at skabe et bæredygtigt transportnet, som dækker de regionale behov.

2. Samarbejdet koncentreres navnlig om:

a) at bidrage til omstruktureringen og moderniseringen af vej-, jernbane-, havne- og lufthavnsinfrastrukturen

b) at gennemføre en gradvis forbedring af forholdene inden for luftfart, jernbaner og veje samt multimodal transit og forbedre forvaltningen af veje, jernbaner, havne og lufthavne samt søfart og luftfart

c) at øge luftfarts- og søfartssikkerheden ved at forbedre støtten til navigation og uddannelse, således at der kan gennemføres effektive programmer.

Artikel 60

Turisme

1. Parterne samarbejder om at styrke udviklingen af en konkurrencedygtig turistindustri. I den sammenhæng er parterne navnlig enige om:

a) at fremme udviklingen af turistindustrien som drivkraft for økonomisk vækst, økonomisk indflydelse, beskæftigelse og valutaindtjening

b) at søge at etablere en strategisk alliance, hvori de offentlige, private og Fællesskabets interesser er repræsenteret for at sikre en bæredygtig udvikling af turismen

c) at gennemføre fælles tiltag inden for f.eks. udvikling af produkter og markeder, menneskelige ressourcer og institutionelle strukturer

d) at samarbejde om uddannelse og opbygning af kapacitet i turistsektoren for at forbedre serviceniveauet

e) at samarbejde om at fremme og udvikle turismen i lokalsamfundene gennem pilotprojekter i landdistrikter

f) at lette turisternes frie bevægelighed.

2. Parterne er enige om, at samarbejdet inden for turisme bl.a. skal bygge på følgende retningslinjer:

a) respekt for lokalsamfundenes integritet og interesser, især når der er tale om lokalsamfund i landdistrikter

b) understregning af kulturarvens betydning

c) fremme af uddannelse, overførsel af knowhow og bevidstgørelse på bredere plan

d) tilvejebringelse af et positivt samspil mellem turisme og miljøbeskyttelse

e) fremme af regionalt samarbejde i det sydlige Afrika.

Artikel 61

Landbrug

1. Samarbejdet på dette område tager sigte på at fremme en integreret, harmonisk og bæredygtig udvikling af Sydafrikas landdistrikter. Samarbejdet koncentreres navnlig om:

a) om fornødent at modernisere og omstrukturere landbrugssektoren ved hjælp af metoder, der indbefatter modernisering af infrastruktur og udstyr, udvikling af emballerings- og oplagringsteknikker og forbedring af de private distributions- og markedsføringskæder

b) at fremme udviklingen og styrkelsen af konkurrenceevnen hos landbrugere fra tidligere dårligt stillede lokalsamfund og lette tilvejebringelsen af hensigtsmæssige tjenesteydelser på landbrugsområdet i forbindelse hermed

c) at diversificere og udvikle produktion og eksterne markeder

d) at oprette og udvikle samarbejde om dyre- og plantesundhed og landbrugsproduktionsteknikker

e) at undersøge foranstaltninger med henblik på at harmonisere standarder og regler vedrørende dyre- og plantesundhed for at øge samhandelen under hensyntagen til hver parts gældende lovgivning og i overensstemmelse med WTO-reglerne.

2. Samarbejdet gennemføres bl.a. ved hjælp af overførsel af knowhow, etablering af joint ventures og programmer til opbygning af kapacitet.

Artikel 62

Fiskeri

Samarbejdet på dette område tager sigte mod at fremme en bæredygtig forvaltning og udnyttelse af fiskeriressourcerne, som på lang sigt er til fordel for begge parter. Dette skal ske gennem udveksling af information og udformning og gennemførelse af aftalte ordninger, som kan omfatte parternes ønsker på det økonomiske, handelsmæssige, udviklingsmæssige, videnskabelige og tekniske område. Disse ordninger vil blive fastlagt i en særskilt, gensidigt fordelagtig fiskeriaftale, som parterne forpligter sig til at søge at færdiggøre snarest muligt.

Artikel 63

Tjenesteydelser

Parterne er enige om at fremme samarbejdet på området tjenesteydelser som helhed og områderne bank- og forsikringsvirksomhed samt andre finansielle tjenesteydelser i særdeleshed, bl.a. ved:

a) at fremme handelen med tjenesteydelser

b) i de tilfælde, hvor det er relevant, at udveksle information om regler, love og forskrifter, der regulerer tjenesteydelsessektoren hos parterne

c) at forbedre regnskab, revision, tilsyn og regulering inden for finansielle tjenesteydelser og finansiel overvågning, f.eks. ved at lette uddannelsesordninger.

Artikel 64

Forbrugerpolitik og beskyttelse af forbrugernes sundhed

Parterne indleder et samarbejde på området forbrugerpolitik og beskyttelse af forbrugernes sundhed, som navnlig tager sigte på:

a) at etablere systemer for gensidig information om nationalt forbudte og farlige produkter

b) at udveksle information og erfaringer om etablering og drift af efterfølgende markedsovervågning af produkter og produktsikkerhed

c) at forbedre forbrugeroplysningen, navnlig om priser, produktegenskaber og udbudte tjenesteydelser

d) at anspore til udveksling mellem repræsentanter for forbrugerinteresser

e) at øge kompatibiliteten mellem forbrugerpolitikker og -systemer

f) at udveksle information om øget forbrugerbevidsthed gennem oplysning og uddannelse

g) at underrette om håndhævelse og samarbejde mellem parterne i forbindelse med undersøgelser af skadelig eller illoyal forretningspraksis

h) at udveksle information om effektive midler til at rette op på skader for forbrugere, som er ofre for illegale aktiviteter.

AFSNIT V

UDVIKLINGSSAMARBEJDE

AFDELING A

ALMINDELIGE BESTEMMELSER

Artikel 65

Mål

1. Udviklingssamarbejdet mellem Fællesskabet og Sydafrika finder sted inden for rammerne af dialog og partnerskab og støtter de politikker og reformer, der gennemføres af de nationale myndigheder.

2. Udviklingssamarbejdet skal især bidrage til Sydafrikas bestræbelser for at opnå en harmonisk og bæredygtig økonomisk og social udvikling og dets integration i verdensøkonomien og til at konsolidere grundlaget for et demokratisk samfund og en stat styret af retsstatsprincipper, i hvilket de politiske, sociale og kulturelle aspekter af menneskerettighederne og de grundlæggende frihedsrettigheder overholdes.

3. I den sammenhæng gives der prioritet til ledsageforanstaltninger, der bidrager til at bekæmpe fattigdom.

Artikel 66

Prioriteter

1. Udviklingssamarbejdet vedrører navnlig:

a) støtte til politikker og instrumenter med henblik på at sikre en gradvis integration af Sydafrikas økonomi i verdensøkonomien og verdenshandelen, forøgelse af beskæftigelsen, en bæredygtig udvikling af private virksomheder, regionalt samarbejde og integration. I den sammenhæng skal opmærksomheden særlig rettes mod støtte til de tilpasningstiltag i regionen, der følger af etableringen af frihandelsområdet i henhold til denne aftale, især i SACU

b) forbedring af levevilkårene og levering af sociale basisydelser

c) støtte til demokratisering, beskyttelse af menneskerettigheder, sund offentlig forvaltning, styrkelse af det civile samfund og dets integration i udviklingsprocessen.

2. Dialogen og partnerskabet mellem offentlige myndigheder og ikke-statslige udviklingspartnere og aktører vil blive fremmet.

3. Programmet fokuserer på basisbehovene i de tidligere dårligt stillede lokalsamfund og afspejler de kønsrelaterede og miljømæssige udviklingsdimensioner.

Artikel 67

Berettigede støttemodtagere

De samarbejdspartnere, som der kan ydes finansiel og faglig bistand til, er myndigheder og offentlige organer på nationalt, regionalt og lokalt plan, ikke-statslige organisationer, lokalsamfundsorganisationer, regionale og internationale organisationer, institutioner og offentlige eller private aktører. Andre organer vil ligeledes kunne opnå støtte, hvis begge parter er enige herom.

Artikel 68

Midler og metoder

1. De midler, der kan tages i anvendelse som led i de i artikel 66 omhandlede samarbejdsforanstaltninger, omfatter navnlig undersøgelser, faglig bistand, uddannelse eller andre tjenesteydelser, leverancer og arbejder samt revisions- og evalueringskontrol og -missioner.

2. Fællesskabsfinansieringen, som, afhængigt af foranstaltningens behov og art, afholdes i lokal eller i fremmed valuta, kan dække:

a) statens budgetudgifter til støtte af reformer og gennemførelse af strategier i de prioriterede sektorer, der identificeres på grundlag af en dialog

b) investeringer (med undtagelse af køb af bygninger) og udstyr

c) i visse tilfælde, og især hvis et program gennemføres af en ikke-statslig partner, faste udgifter.

3. Der skal i princippet kræves et bidrag fra de i artikel 67 omhandlede partnere i forbindelse med hver enkelt samarbejdsforanstaltning. Bidragets art og størrelsesorden skal afpasses efter partnerens muligheder og foranstaltningernes art.

4. Der kan eventuelt tilstræbes kohærens og komplementaritet med andre bidragydere, herunder navnlig Fællesskabets medlemsstater.

5. Begge parter træffer hensigtsmæssige foranstaltninger for at sikre, at offentligheden gøres opmærksom på fællesskabskarakteren af udviklingssamarbejdet i henhold til denne aftale.

Artikel 69

Programmering

1. Der gennemføres en flerårig vejledende programmering baseret på specifikke mål, som er i overensstemmelse med de i artikel 66 omhandlede prioriteter, og med angivelse af fremgangsmåderne for forberedelse, gennemførelse og overvågning af udviklingssamarbejdet og deraf følgende foranstaltninger i en referenceperiode; programmeringen skal finde sted inden for rammerne af tætte kontakter mellem Fællesskabet og Sydafrikas regering med bidrag fra Den Europæiske Investeringsbank. Resultatet af programmeringsdrøftelserne opstilles i et flerårigt vejledende program, som skal undertegnes af begge parter.

2. De detaljerede operationelle procedurer og bestemmelser for gennemførelsen og overvågningen af udviklingssamarbejdet vedlægges som bilag til det flerårige vejledende program.

Artikel 70

Identifikation, forberedelse og vurdering af projekter

1. Sydafrikas regerings nationale anvisningsberettigede i medfør af artikel 80 eller enhver anden berettiget modtager i henhold til artikel 67 har ansvaret for at identificere og forberede udviklingsforanstaltninger.

2. Det projekt- og programmateriale, Fællesskabet forelægger til finansiering, skal indeholde alle de oplysninger, der er nødvendige for en vurdering af projekterne eller programmerne. Den nationale anvisningsberettigede eller de andre berettigede modtagere skal videresende dette materiale officielt til delegationslederen.

3. Vurderingen af udviklingsforanstaltningerne foretages i fællesskab af den nationale anvisningsberettigede og/eller de andre berettigede modtagere og Fællesskabet.

Artikel 71

Forslag og afgørelse om finansiering

1. Delegationslederen resumerer konklusionerne af vurderingen i et finansieringsforslag, der udarbejdes i nært samarbejde med den nationale anvisningsberettigede og/eller den ansøgende partner.

2. Fællesskabet færdiggør finansieringsforslaget og fremsender det til Fællesskabets beslutningstagende organ.

Artikel 72

Finansieringsaftaler

1. Ethvert projekt eller program, som godkendes af Fællesskabet, er omfattet af:

a) en finansieringsaftale, der er udarbejdet mellem Kommissionen, på Fællesskabets vegne, og den nationale anvisningsberettigede, på vegne af Sydafrikas regering, eller den berettigede modtager

b) eller en kontrakt med internationale organisationer eller juridiske personer, fysiske personer eller enhver anden aktør som omhandlet i artikel 67 med ansvar for at gennemføre det pågældende projekt eller program.

2. Samtlige finansieringsaftaler eller kontrakter skal indeholde bestemmelser om kontrol på stedet foretaget af Kommissionen og De Europæiske Fællesskabers Revisionsret.

AFDELING B

GENNEMFØRELSE

Artikel 73

Kriterier for udvælgelse af leverandører og leverancer

1. Deltagelse i udbud og kontrakter er åben på lige fod for alle fysiske og juridiske personer i Fællesskabets medlemsstater, Sydafrika og AVS-staterne. Deltagelsen kan udvides til også at omfatte andre udviklingslande i behørigt begrundede tilfælde og for at sikre den størst mulige omkostningseffektivitet.

2. Leverancer skal have oprindelse i medlemsstaterne, Sydafrika eller AVS-staterne. I behørigt begrundede ekstraordinære tilfælde kan leverancerne have oprindelse i andre lande.

Artikel 74

Ordregivende myndighed

1. Kontrakter om bygge- og anlægsarbejder, indkøb og tjenesteydelser udarbejdes, forhandles og indgås af den berettigede modtager efter aftale og i samarbejde med Kommissionen.

2. Berettigede modtagere kan anmode Kommissionen om at forberede, forhandle og indgå kontrakter om tjenesteydelser på deres vegne, direkte eller gennem det relevante organ.

Artikel 75

Indkøbsprocedurer

Procedurerne for indkøb eller kontrakter, der finansieres af Fællesskabet, er fastlagt i de generelle bestemmelser, der er vedlagt finansieringsaftalerne.

Artikel 76

Almindelige bestemmelser og betingelser

Indgåelsen og gennemførelsen af kontrakter om bygge- og anlægsarbejder, indkøb og tjenesteydelser, der finansieres af Fællesskabet, er underkastet bestemmelserne i denne aftale og de respektive almindelige bestemmelser og betingelser for kontrakter om bygge- og anlægsarbejder, indkøb og tjenesteydelser, som Samarbejdsrådet træffer afgørelse om.

Artikel 77

Bilæggelse af tvister

Enhver tvist mellem Sydafrika og en ordregiver eller en leverandør af varer eller tjenesteydelser under gennemførelsen af en kontrakt, som finansieres af Fællesskabet, skal bilægges ved voldgift i henhold til de procedureregler for mægling og voldgift for kontrakter, som Samarbejdsrådet træffer afgørelse om.

Artikel 78

Skatte- og toldordninger

1. Sydafrikas regering indrømmer fuld fritagelse for skatter, told og/eller afgifter med tilsvarende virkning for alle kontrakter, der finansieres af Fællesskabet.

2. De nærmere bestemmelser for de i stk. 1 omhandlede ordninger fastlægges ved brevveksling mellem Sydafrikas regering og Kommissionen.

Artikel 79

Den ledende anvisningsberettigede

Kommissionen udpeger en ledende anvisningsberettiget, som er ansvarlig for forvaltningen af de ressourcer, Fællesskabet stiller til rådighed til udviklingssamarbejde med Sydafrika.

Artikel 80

Den nationale anvisningsberettigede og den udbetalende myndighed

1. Sydafrikas regering udpeger en national anvisningsberettiget, der skal repræsentere den i forbindelse med alle transaktioner vedrørende de af Kommissionen finansierede projekter, som er genstand for finansieringsaftaler mellem Sydafrika og Fællesskabet. Der udpeges ligeledes en udbetalende myndighed.

2. De forpligtelser og opgaver, der pålægges den ledende anvisningsberettigede, den nationale anvisningsberettigede og den udbetalende myndighed, fastlægges gennem udveksling af instrumenter mellem Sydafrikas regering og Kommissionen i overensstemmelse med bestemmelserne i Kommissionens finansforordninger vedrørende præferenceaftaler.

Artikel 81

Delegationsleder

1. Kommissionen repræsenteres i Sydafrika af delegationslederen, som sammen med den nationale anvisningsberettigede sørger for gennemførelsen, overvågningen og opfølgningen af det finansielle og faglige samarbejde i overensstemmelse med principperne for sund finansiel forvaltning og bestemmelserne i denne aftale. Delegationslederen bemyndiges navnlig til at lette og fremskynde forberedelsen, vurderingen og gennemførelsen af projekter og programmer.

2. Sydafrikas regering indrømmer delegationslederen og de tjenestemænd fra Kommissionen, som udsendes til Sydafrika, privilegier og immuniteter i overensstemmelse med Wienerkonventionen om diplomatiske forbindelser af 1961.

3. Parterne søger ved fastlæggelsen af de opgaver og forpligtelser, som skal pålægges den nationale anvisningsberettigede og delegationslederen, at sikre, at projekterne og programmerne i størst mulig udstrækning forvaltes lokalt, og at de er forenelige og kohærente med den praksis, der gælder i de øvrige AVS-stater.

Artikel 82

Overvågning og evaluering

1. Formålet med overvågningen og evalueringen er at opnå en ekstern vurdering af udviklingsforanstaltningerne (forberedelse, gennemførelse og efterfølgende funktion) med henblik på at forbedre effektiviteten under igangværende og fremtidige foranstaltninger. Sydafrika og Fællesskabet udfører dette arbejde i fællesskab.

2. Sydafrika og Fællesskabet gennemfører i fællesskab overvågningen og evalueringen af samarbejdet. Der kan afholdes årlige konsultationer for at vurdere gennemførelsen og aftale, hvilke forholdsregler der skal træffes for at tilpasse og forbedre gennemførelsen af det flerårige vejledende program samt for at forberede fremtidige foranstaltninger.

AFSNIT VI

SAMARBEJDE PÅ ANDRE OMRÅDER

Artikel 83

Videnskab og teknologi

Parterne forpligter sig til at intensivere det videnskabelige og teknologiske samarbejde. De nærmere bestemmelser for gennemførelsen af dette mål er opstillet i en særskilt aftale, som trådte i kraft i november 1997.

Artikel 84

Miljø

1. Parterne samarbejder om at sikre en bæredygtig udvikling gennem rationel udnyttelse af ikke-vedvarende naturressourcer og bæredygtig udnyttelse af vedvarende naturressourcer, således at miljøbeskyttelsen, forebyggelsen af miljøforringelse og kontrollen med forurening fremmes. Parterne søger at forbedre miljøkvaliteten og arbejder sammen om at bekæmpe globale miljøproblemer.

2. Parterne viser udviklingen af kapacitet inden for miljømæssig forvaltning særlig opmærksomhed. Der indledes en dialog om identifikation af miljømæssige prioriteter. De tidligere sydafrikanske politikkers virkninger for miljøsituationen vil blive gennemgået og afhjulpet i de tilfælde, hvor det er muligt.

3. Samarbejdsforbindelserne vil bl.a. omfatte spørgsmål vedrørende byudvikling og udnyttelse af jord til landbrug og andre formål, ørkendannelse, forvaltning af affald, herunder farligt og nukleart affald, forvaltning af farlige kemikalier, bevaring og bæredygtig forvaltning af den biologiske mangfoldighed, bæredygtig forvaltning af skovressourcer, kontrol med vandkvalitet, kontrol med forurening fra industri og andre kilder, kontrol med kyst- og havforurening og forvaltning af havressourcer, integreret vandopsamlingsforvaltning, herunder forvaltning af internationale flodbækkener, forvaltning af vandefterspørgsel og spørgsmål vedrørende nedbringelse af emissioner af drivhusgas.

Artikel 85

Kultur

1. Parterne forpligter sig til at samarbejde på det kulturelle område for at fremme et tilbundsgående kendskab til og en bedre forståelse af den kulturelle mangfoldighed i Sydafrika og i Fællesskabet. Parterne vil fjerne hindringerne for interkulturel kommunikation og samarbejde og vil stimulere bevidstheden om den indbyrdes afhængighed mellem folkeslag af forskellige kulturer. De vil arbejde for, at befolkningen i Sydafrika og Fællesskabet i større omfang deltager i den gensidige kulturelle berigelse.

2. Kontakterne på det kulturelle område skal tage sigte på at bevare og udvide kulturarven og frembringe og udbrede kulturelle goder og tjenesteydelser. Der skal i videst mulig udstrækning gøres brug af nationale, regionale og mellemregionale kommunikationsmidler og infrastrukturer for at lette de kulturelle kontakter, samtidig med at respekten for ophavsret og beslægtede rettigheder fremmes.

3. Parterne samarbejder om kulturelle arrangementer og udvekslinger mellem institutioner og sammenslutninger fra Sydafrika og Fællesskabet.

Artikel 86

Sociale anliggender

1. Parterne indfører en dialog om socialt samarbejde. Den skal omfatte, men ikke nødvendigvis være begrænset til, spørgsmål vedrørende sociale problemer i et samfund efter apartheid, fattigdomsbekæmpelse, arbejdsløshed, ligestilling mellem kønnene, vold mod kvinder, børns rettigheder, arbejdsmarkedsforbindelser, folkesundhed, sikkerhed på arbejdspladsen og befolkningsspørgsmål.

2. Parterne finder, at økonomisk udvikling skal ledsages af social fremgang. De erkender ansvaret for at garantere grundlæggende sociale rettigheder, som specifikt tager sigte på at sikre arbejdstagernes foreningsfrihed, retten til kollektive forhandlinger, afskaffelse af tvangsarbejde, afskaffelse af diskrimination i forbindelse med ansættelse og beskæftigelse og effektiv afskaffelse af børnearbejde. De relevante ILO-standarder skal danne referencerammen for udviklingen af disse rettigheder.

Artikel 87

Information

Parterne træffer passende foranstaltninger for at fremme og anspore til en effektiv gensidig udveksling af information. Der vil bl.a. blive givet prioritet til udbredelse af information om samarbejdet mellem Sydafrika og Fællesskabet. Desuden bestræber parterne sig på at give den brede offentlighed grundlæggende oplysninger om Sydafrika og Den Europæiske Union og forsyne særlige målgrupper i Sydafrika med specifik information om Den Europæiske Unions politikker og særlige målgrupper i Den Europæiske Union med specifik information om Sydafrikas politikker.

Artikel 88

Presse og audiovisuelle medier

Parterne ansporer til samarbejde inden for presse og audiovisuelle medier for at støtte den videre udvikling og fremme frie og pluralistiske medier. Der tilstræbes bl.a. samarbejde gennem:

a) fremme af udviklingen af menneskelige ressourcer, navnlig ved hjælp af uddannelses- og udvekslingsprogrammer for journalister og branchefolk i medierne

b) tilskyndelse til større adgang til informationskilder for medierne

c) udveksling af teknisk knowhow og information

d) produktion af audiovisuelle programmer.

Artikel 89

Menneskelige ressourcer

1. Parterne samarbejder med henblik på at øge værdien af de menneskelige ressourcer i Sydafrika på alle de områder, der er omfattet af denne aftale. Samarbejdet sigter mod at styrke den institutionelle kapacitet i regeringens centrale områder for udvikling af menneskelige ressourcer, idet der vises de befolkningsgrupper, som er dårligst stillet, særlig opmærksomhed.

2. For at øge ekspertisen hos lederne i den offentlige og i den private sektor optrapper parterne deres samarbejde om almen og faglig uddannelse og samarbejdet mellem uddannelsesinstitutioner og firmaer. Der lægges særlig vægt på at fremme etableringen af faste kontakter mellem specialorganer i Den Europæiske Union og Sydafrika for at fremme fælles anvendelse og udveksling af erfaringer og tekniske ressourcer.

3. Parterne ansporer til udveksling af information for at fremme samarbejdet med hensyn til de relevante myndigheders anerkendelse af grader og diplomer.

4. Parterne ansporer til tætte forbindelser og samarbejde mellem højere uddannelsesinstitutioner, f.eks. universiteter.

Artikel 90

Bekæmpelse af narkotika og hvidvaskning af penge

Parterne forpligter sig til at samarbejde om at bekæmpe narkotika og hvidvaskning af penge

a) ved at fremme iværksættelsen af Sydafrikas dispositionsplan for narkotikakontrol og styrke effektiviteten af regionale programmer i Sydafrika og det sydlige Afrika, som tager sigte på at bekæmpe ulovligt misbrug af narkotika og psykotrope stoffer, samt produktion, forsyning og ulovlig handel med disse stoffer, på grundlag af de relevante internationale FN-konventioner om narkotikakontrol

b) ved at bekæmpe anvendelse af deres finansielle institutioner til hvidvaskning af penge fra kriminelle aktiviteter i almindelighed og fra narkotikahandel i særdeleshed, på grundlag af standarder svarende til dem, som er vedtaget af internationale organer, herunder navnlig Den Finansielle Aktionsgruppe vedrørende Hvidvaskning af Penge (FATF), og

c) ved at bekæmpe ulovlig anvendelse af prækursorer og andre stoffer, der er nødvendige til ulovlig fremstilling af narkotika og psykotrope stoffer, på grundlag af Fællesskabets og andre internationale myndigheders standarder, herunder også standarder vedtaget af Chemical Action Task Force (CATF).

Artikel 91

Beskyttelse af data

1. Parterne samarbejder for at forbedre beskyttelsen i forbindelse med bearbejdning af persondata under hensyntagen til de internationale standarder.

2. Samarbejdet om beskyttelse af persondata kan indbefatte faglig bistand i form af udveksling af information og eksperter og etablering af fælles programmer og projekter.

3. Samarbejdsrådet gennemgår regelmæssigt de fremskridt, der gøres på dette område.

Artikel 92

Sundhed

1. Parterne samarbejder om at forbedre befolkningernes psykiske og fysiske sundhed ved at fremme sundheden og forebygge sygdomme.

2. På området folkesundhed samarbejder parterne ved at udveksle viden og erfaringer vedrørende programmer, som bl.a. tager sigte på at udbrede information, forbedre uddannelsen og oplæringen af fagfolk i sundhedssektoren, overvåge sygdomme og udvikle sundhedsinformationssystemer, mindske risici for sygdomme, der har relation til livsstil, og forebygge og kontrollere hiv/aids og andre smitsomme sygdomme.

3. Samarbejdet på området sundhed og sikkerhed på arbejdspladsen omfatter udveksling af information om lovgivningsmæssige og andre foranstaltninger med henblik på at forebygge ulykker, erhvervssygdomme og erhvervsrelaterede sundhedsrisici.

4. Samarbejdet på det farmaceutiske område kan omfatte støtte til evaluering og registrering af lægemidler.

AFSNIT VII

FINANSIELLE ASPEKTER AF SAMARBEJDET

Artikel 93

Mål

For at målene i denne aftale kan virkeliggøres, modtager Sydafrika finansiel og faglig bistand fra Fællesskabet i form af gavebistand og lån til støtte for landets sociale og økonomiske udviklingsbehov.

Artikel 94

Gavebistand

Den finansielle bistand i form af gavebistand vil være omfattet af:

a) en særlig finansiel facilitet på fællesskabsbudgettet til støtte for de udviklingssamarbejdsaktiviteter, der er omhandlet i artikel 65 og 66

b) andre finansielle ressourcer, som stilles til rådighed via andre fællesskabsbudgetposter til udvikling og internationale samarbejdsaktiviteter, der er omfattet af anvendelsesområdet for de pågældende budgetposter. Proceduren for indgivelse og godkendelse af ansøgninger, gennemførelse og overvågning/evaluering vil være i overensstemmelse med de almindelige betingelser, der gælder for den pågældende budgetpost.

Artikel 95

Lån

Hvad angår finansiel bistand i form af lån, vil Den Europæiske Investeringsbank efter anmodning fra Rådet for Den Europæiske Union kunne overveje, om den kan forøge sin finansiering af investeringsprojekter i Sydafrika gennem langfristede lån inden for rammerne af maksimumsbeløb og løbetider, der skal fastlægges i henhold til de relevante bestemmelser i traktaten om oprettelse af Det Europæiske Fællesskab.

Artikel 96

Regionalt samarbejde

Den finansielle bistand fra Fællesskabet, som der henvises til i de foregående artikler, kan anvendes til finansiering af projekter eller programmer af national eller lokal interesse i Sydafrika samt til Sydafrikas deltagelse i regionale samarbejdsaktiviteter, som det iværksætter sammen med andre udviklingslande.

AFSNIT VIII

AFSLUTTENDE BESTEMMELSER

Artikel 97

Institutionel struktur

1. Parterne er enige om at oprette et samarbejdsråd, som skal:

a) sikre, at aftalen fungerer og gennemføres korrekt, og sørge for dialogen mellem parterne

b) undersøge udviklingen i handelen og samarbejdet mellem parterne

c) søge passende metoder til at forhindre problemer, som måtte opstå på områder, der er omfattet af aftalen

d) udveksle standpunkter og fremsætte forslag om spørgsmål af fælles interesse vedrørende handel og samarbejde, herunder fremtidige tiltag og disponible ressourcer til gennemførelse heraf.

2. Samarbejdsrådets sammensætning, mødehyppighed, dagsorden og mødested aftales på grundlag af konsultation mellem parterne.

3. Det ovenfor omhandlede samarbejdsråd bemyndiges til at træffe afgørelser vedrørende alle spørgsmål, der er omfattet af denne aftale.

4. Parterne er enige om at fremme og lette regelmæssige kontakter mellem deres respektive parlamenter vedrørende de samarbejdsområder, der er omfattet af aftalen.

5. Parterne tilskynder ligeledes til kontakter mellem andre lignende og relevante institutioner i Sydafrika og Den Europæiske Union, såsom Det Europæiske Fællesskabs Økonomiske og Sociale Udvalg og Sydafrikas National Economic Development and Labour Council (NEDLAC).

Artikel 98

Skattemæssig undtagelsesbestemmelse

1. Den mestbegunstigelsesbehandling, der indrømmes i henhold til denne aftale, eller enhver anden ordning, som vedtages i henhold til denne aftale, finder ikke anvendelse på skattefordele, som Sydafrika og Fællesskabets medlemsstater nu eller i fremtiden indrømmer på grundlag af aftaler om undgåelse af dobbeltbeskatning eller andre skatteordninger, eller i medfør af national skattelovgivning.

2. Intet i denne aftale og ingen ordninger, som vedtages i henhold til denne aftale, må fortolkes således, at parterne hindres i at træffe eller håndhæve foranstaltninger, som tager sigte på at forebygge skatteundgåelse eller -unddragelse efter skattebestemmelser i aftaler om undgåelse af dobbeltbeskatning eller andre skatteordninger eller indenlandsk skattelovgivning.

3. Intet i denne aftale og ingen ordninger, som vedtages i henhold til denne aftale, må fortolkes således, at Fællesskabets medlemsstater eller Sydafrika under anvendelsen af de relevante bestemmelser i deres skattelovgivning hindres i at sondre mellem skattepligtige, som ikke befinder sig i den samme situation, især hvad angår disses bopæl eller det sted, hvor deres kapital er investeret.

Artikel 99

Varighed

Denne aftale indgås for en ubegrænset periode. Hver part kan opsige aftalen ved at give den anden part skriftlig meddelelse herom. Aftalens gyldighed ophører seks måneder efter datoen for en sådan meddelelse.

Artikel 100

Ikke-forskelsbehandling

Inden for de områder, som aftalen omfatter, og med forbehold af særlige bestemmelser heri:

a) må de ordninger, som Sydafrika anvender over for Fællesskabet, ikke give anledning til nogen form for forskelsbehandling mellem medlemsstaterne, deres statsborgere eller deres selskaber eller firmaer

b) må de ordninger, som Fællesskabet anvender over for Sydafrika, ikke give anledning til nogen form for forskelsbehandling mellem Sydafrikas statsborgere eller selskaber eller firmaer.

Artikel 101

Territorial anvendelse

Denne aftale gælder på den ene side for de områder, hvor traktaten om oprettelse af Det Europæiske Fællesskab finder anvendelse, og på de betingelser, der er fastsat i nævnte traktat, og på den anden side, hvad angår Sydafrika, for de områder, der er defineret i Sydafrikas forfatning.

Artikel 102

Udviklingsklausul

Parterne kan efter fælles overenskomst og inden for rammerne af deres respektive kompetenceområder udvide aftalen med henblik på at øge samarbejdet og supplere aftalen med aftaler om specifikke sektorer eller aktiviteter.

Inden for rammerne af denne aftale kan hver part fremsætte forslag om at udvide området for samarbejdet under hensyntagen til erfaringerne med aftalens anvendelse.

Artikel 103

Fornyet gennemgang

Parterne tager denne aftale op til fornyet gennemgang inden for fem år efter dens ikrafttræden med henblik på at undersøge eventuelle konsekvenser af andre ordninger, som måtte berøre denne aftale. Parterne kan aftale at foretage yderligere gennemgange.

Artikel 104

Bilæggelse af tvister

1. Parterne kan hver især forelægge Samarbejdsrådet enhver tvist angående anvendelsen eller fortolkningen af denne aftale.

2. Samarbejdsrådet kan bilægge enhver tvist i kraft af en afgørelse.

3. Parterne er hver især forpligtet til at træffe de foranstaltninger, der kræves til gennemførelse af den i stk. 2 omhandlede afgørelse.

4. Hvis det ikke lykkes at bilægge tvisten i henhold til stk. 2, kan hver af parterne meddele den anden part, at den har udpeget en voldgiftsmand; den anden part skal derefter udpege en anden voldgiftsmand inden for en frist på to måneder efter udpegelsen af den første voldgiftsmand.

5. Samarbejdsrådet udpeger en tredje voldgiftsmand inden for en frist på seks måneder efter udpegelsen af den anden voldgiftsmand.

6. Voldgiftsmændenes afgørelser træffes med stemmeflertal inden for en frist på tolv måneder.

7. Hver part i tvisten skal træffe de foranstaltninger, der kræves til gennemførelsen af voldgiftsmændenes afgørelse.

8. Samarbejdsrådet fastsætter procedurerne for voldgift.

9. Hvis der opstår tvister under denne aftales afsnit II og III, gælder følgende procedurer:

a) Den anden voldgiftsmand skal udpeges inden for en frist på 30 dage.

b) Samarbejdsrådet skal udpege en tredje voldgiftsmand inden for en frist på 60 dage efter udpegelsen af den anden voldgiftsmand.

c) Generelt skal voldgiftsmændene forelægge deres konklusioner og afgørelser for parterne og Samarbejdsrådet senest seks må